XİN: «Ermənistanın hərbi təlimləri regionda gərginliyi artırmağa xidmət edir»\n2021, 15 May, şənbə, Bakı vaxtı 10:11\n«Ermənistan silahlı qüvvələrinin Azərbaycanın işğal olunmuş ərazilərində növbəti təxribatçı hərbi təlimlər keçirməsi işğal və təcavüzə əsaslanan mövcud status-kvonu saxlamağa və məqsədyönlü şəkildə regionda gərginliyi artırmağa xidmət edir».\nAzərbaycan Xarici İşlər Nazirliyinin Ermənistanın Azərbaycanın işğal olunmuş ərazilərində hərbi təlimlər keçirməsi ilə əlaqədar yaydığı açıqlamada belə deyilir.\nAçıqlamada qeyd olunur ki, Ermənistanın işğal etdiyi Azərbaycan ərazilərində həyata keçirilən bu təlim güc tətbiq etmək və hədələməyin daha bir ifadəsidir:\n«May ayında Azərbaycanın işğal olunmuş ərazilərində Ermənistan tərəfindən yaradılmış qondarma rejimə keçirilməsi nəzərdə tutulan qanunsuz «parlament seçkiləri» də Ermənistanın siyasi-hərbi təxribat əməllərinin növbəti tərkib hissəsidir.\nATƏT-in Minsk Qrupunun dəstəklədiyi Böyük sülh sazişi üzərində işə başlamaq əvəzinə Ermənistan tərəfindən siyasi və hərbi təxribatçı əməllər vasitəsilə danışıqlar prosesinə xələl gətirilir. İşğal və təcavüzə əsaslanan, qəbuledilməz və qeyri-davamlı olan mövcud status-kvonunun dəyişdirilməsi, münaqişənin həlli və nəticə etibarilə, regionda sülh və sabitliyin bərqərar olması üçün ilk növbədə Ermənistanın işğalçı qüvvələri işğal olunmuş Azərbaycan ərazilərindən çıxarılmalıdır».\nErmənistanın mediasının yaydığı məlumata görə, Ermənistan ordusu işğal etdiyi Azərbaycan ərazilərində irimiqyaslı hərbi təlimlər keçirir.\nTəlimləri aprelin 16-da Dağlıq Qarabağ separatçılarının lideri Bako Sahakyan da izləyib.\nErmənistan ordusu işğal etdiyi Azərbaycan ərazilərində təlimlər keçirir


GƏNCƏNİN SƏSİ » Saytın arxivi » Azərbaycan dünyanı yalançı erməni uydurmalarından və erməni faşizmindən xilas etdi\nYaranmış vəziyyət təcili olaraq ordu quruculuğuna başlamağı tələb edirdi. 1918-ci il 26 iyun tarixli Fərmanla Azərbaycan Milli Ordusunun yaradılmasına başlanıldı. Avqustun 1-də AXC-nin Hərbi Nazirliyi təsis edildi. İstedadlı general Səməd bəy Mehmandarov dekabrın 25-də hərbi nazir, general-leytenant Əlağa Şıxlinski nazir müavini təyin edildilər. Qısa müddətdə Milli Ordu Osmanlı dövlətinin Qafqaz İslam Ordusu ilə birlikdə Bakını və ətraf qəzaları erməni-bolşevik işğalından xilas etdi. Bu hərbi birləşmələr Muğanda və Əsgəranda milli hökumətə qarşı baş vermiş qiyamları yatırmaqda yüksək səriştəlilik göstərdi, Qazaxda Azərbaycan sərhəddini pozmuş erməni nizami ordu hissələrini darmadağın etdi. Azərbaycan ordusunun Hüseynxan Naxçıvanski, İbrahim ağa Usubov, Həmid Qaytabaşı, Kazım Qacar, Cavad bəy Şıxlinski, Həbibbəy Səlimov kimi istedadlı generalları var idi. AXC süqut etdikdən sonra bolşevik hökuməti Milli Ordunu ləğv etdi. Onun rəhbərlərinin əksəriyyəti Nargin adasına aparılıb güllələndi.\nAzərbaycan Dövət Aqrar Univeritetinin


25-04-2019 12:40 - Virtualaz.org - Hadisə 7\nBakıda avtobus parkında bədbəxt hadisə baş verib.\nHadisə paytaxtın Nizami rayonu, Balakişiyev küçəsində "General Avto Company" şirkətinə məxsus avtobus parkında qeydə alınıb.\nHəmin parkda təkərçi işləyən, 1963-cü il təvəllüdlü Rəhimov Sirac Ziyadxan oğlu 11 nömrəli marşrut avtobusunun arxa şininə hava vurarkən təkər partlayıb. Nəticədə S.Rəhimov ağır kəllə-beyin travması, kürək sümüklərinin sınığı, baş beyin əzilməsi, baş və sifət sümüklərinin sınığı xəsarətləri ilə 3 saylı şəhər Kliniki Xəstəxanasına yerləşdirilib.\nYaralı baş-beyin nahiyəsindən əməliyyat olunsa da, vəziyyəti ağır qiymətləndirilir.\nHadisə paytaxtın Nizami rayonu, Balakişiyev küçəsində "General Avto Company" şirkətinə məxsus avtobus parkında qeydə alınıb. Nəticədə S.Rəhimov ağır kəllə-beyin travması, kürək sümüklərinin sınığı, baş beyin əzilməsi, baş və sifət sümüklərinin sınığı xəsarətləri ilə 3 saylı şəhər Kliniki Xəstəxanasına yerləşdirilib.\nBakıdakı dəhşətli qəzalar - Video\n25-04-2019 23:45 - Axar.az - Hadisə\nMüxtəlif vaxtlarda çəkilən dəhşətli qəzaların əks olunduğu görüntülərin sonunda nazirlik vətəndaşlara müraciət edib:"Yol hərəkəti qaydalarına riayət edin.\nQarabağ döyüşlərində itkin düşmüş əsgərin 25 ildən sonra məzarı tapılıb (FOTOLAR)\n25-04-2019 20:20 - Anews.az - Hadisə\nŞəhid atasının müraciəti əsasında aprelin 25-də Neftçala Rayon İcra Hakimiyyətinin əməkdaşlarının və rayonun axundu Hacı Mirseymur Əliyevin iştirakı ilə məzarın köçürülməsi üçün İmişli rayonunun Şəmmədli kəndinə gedib, məzar açılaraq şəhidin nəşinin qalıqları çıxarılıb.\nQuduz it Lənkəranda 9 nəfəri xəstəxanalıq etdi (VİDEO)\n25-04-2019 16:35 - Qaynarinfo.az - Hadisə\nHadisə ötən gün gecə saatlarında Lənkəranın Liman şəhəri ərazisində baş verib. Yaralananlar; 64 yaşlı Şakir Hüseynov, 62 yaşlı Nailə İsmayılova, 60 yaşlı Meysəm Əkbərov, 45 yaşlı Tahir Muradov, 31 yaşlı Zahid Həbibov, 29 yaşlı Anar Abbasov, 25 yaşlı İsa Aslanlı, 20 yaşlı Tural Kazımlı və 19 yaşlı Əlifağa Məmmədov təcili tibbi yardım maşınları və şəhər sakinlərinin köməyi ilə Lənkəran Rayon Mərkəzi Xəstəxanasına çatdırılıblar.\n“Xəzər” TV-dən AzTV-yə keçdi\n25-04-2019 16:11 - Xeberle.com - Hadisə\n

AzTV-dəki dəyişikliklər davam edir.
 Xeberle.com axşam.az-a istinadən bildirir ki,bu dəfə Süleyman Məmmədov AzTV-də Proqramlar Departamentinin direktor müavini vəzifəsinə təyin edilib.
Qeyd edək ki, Süleyman Məmmədov bundan öncə "Xəzər" TV-də Reklam Departamentində çalışıb.\nİstifadəyə yararsız 180 kiloqram ət aşkar edildi\n25-04-2019 12:29 - Open.az - Hadisə\nƏhalinin ərzaq təhlükəsizliyinin təmin edilməsi, insan sağlamlığına ciddi zərər vuran, istifadəyə yararsız yeyinti məhsullarının satışının qarşısının alınması istiqamətində polis orqanlarının aidiyyatı qurumlarla birgə tədbirləri davam etdirilir. DİN-dən Open.az-a verilən məlumata görə, növbəti belə tədbir aprelin 23-də DİN-in Baş İctimai Təhlükəsizlik İdarəsinin Karantin tədbirlərini təmin edən Əlahiddə Polis Taboru əməkdaşlarının Qida Təhlükəsizliyi Agentliyinin nümayəndələri ilə birgə Ağdam rayonu ərazisində keçirilib.\nTürkiyə ordusu 3 PKK terrorçusunu zərərsizləşdirdi\n25-04-2019 12:25 - Qaynarinfo.az - Hadisə\nTürkiyənin Diyarbakır şəhərinin Lice ərazisində təşkil edilən anti-terror əməliyyatında 3 PKK terrorçusu zərərsizləşdirilib. Qaynarinfo "Hürriyet"ə istinadən xəbər verir ki, əməliyyat Bölgə Jandarma Komandirliyi tərəfindən təşkil edilib.\nTürkiyədə daha 3 terrorçu məhv edildi\n25-04-2019 11:56 - Qafqazinfo.az - Hadisə\nTürkiyənin Diyarbəkir şəhərinin Liçe rayonunda çöllük ərazidə PKK terror qruplaşmasına qarşı əməliyyat həyata keçirilib.“Qafqazinfo”nun “Hurriyet”ə istinadən verdiyi xəbərə görə, əməliyyat çərçivəsində polislərlə təşkilat üzvləri arasında baş vermiş atışma zamanı 3 terrorçu zərərsizləşdirilib.\n25-04-2019 09:22 - Trend.az - Hadisə\nFövqəladə Hallar Nazirliyindən Trend-ə verilən məlumata görə, rayonun Çayqışlaq kəndində ümumi sahəsi 120 m² olan birmərtəbəli 4 otaqlı evin 3 otağının yanar konstruksiyaları və ev əşyaları 70 m² sahədə yanıb. Yanğın yanğından mühafizə bölmələri tərəfindən söndürülüb.\n25-04-2019 18:30 - Virtualaz.org - İqtisadiyyat\nAMB-dən virtualaz.org-a verilən məlumata görə, sabah üçün dolların məzənnəsi 1,7000 manat səviyyəsində müəyyən olunub.\n25-04-2019 16:26 - Virtualaz.org - Siyasət\nŞimali Koreya lideri Kim Çen In Vladivostokdakı görüşdən sonra Rusiya Prezidenti Vladimir Putinə qılınc hədiyyə edib. Russian.rt.com portalının məlumatına görə, Kim Çen hədiyyənin təqdimetmə mərasimində Putini dəstəklədiyini bildirib. Qılınc gücün təcəssümüdür.\nAzərbaycanın ABŞ-dakı səfirliyi Kolorado Senatının rəhbərliyinə etirazını bildirdi\n25-04-2019 12:15 - Virtualaz.org - Siyasət\nBabək prospektində “Renault” 49 yaşlı kişini vuraraq öldürdü\n25-04-2019 11:35 - Virtualaz.org - Hadisə\nNizami rayonu, Babək prospektində Abdulkadir Amriyev idarə etdiyi "Renault" markalı maşınla yolu keçən piyada 49 yaşlı Oleq Voronovu vurub.\n25-04-2019 11:22 - Virtualaz.org - İqtisadiyyat\nBu gün saat 11:30-dan 14:30-a qədər Abşeron rayonunun Xırdalan şəhərinin 22, 23, 24, 25 və 26-cı məhəllələrinə və Masazır qəsəbəsinin bir sıra ərazilərinə elektrik enerjisinin verilməsində qısamüddətli fasilələr olacaq. Bu barədə "Azərişıq" ASC-nin mətbuat xidmətinin rəhbəri Tanrıverdi Mustafayev məlumat verib.\nŞri-Lankada daha bir partlayış baş verdi\n25-04-2019 10:18 - Virtualaz.org - Hadisə\nŞri-Lankanın paytaxtı Kolombo şəhərindən, təxminən, 40 km məsafədə yerləşən Puqoda bölgəsində partlayış olub. "Qazeta.ru" yazır ki, hazırda dağıntılar, ölən və yaralananlar barədə heç bir məlumat yoxdur.


Azərbaycan Respublikası Milli Məclisi ilə Rusiya Federasiyası Federal Məclisi arasında əməkdaşlıq üzrə Parlamentlərarası Komissiyanın 10-cu iclası olmuşdur\n22:37 27 Yanvar 2022\nNoyabrın 2-də Milli Məclisdə Azərbaycan Respublikası Milli Məclisi ilə Rusiya Federasiyası Federal Məclisi arasında əməkdaşlıq üzrə Parlamentlərarası Komissiyanın X iclası keçirilmişdir.\nİclası açan Parlamentlərarası Komissiyanın Azərbaycan tərəfdən həmsədri, Milli Məclis Sədrinin müavini Valeh Ələsgərov demişdir ki, Azərbaycan Respublikası ilə Rusiya Federasiyası arasında çox yüksək səviyyədə dostluq və əməkdaşlıq əlaqələri vardır. Keçirilən müştərək tədbirlər, aparılan müzakirələr münasibətlərimizin daha da genişlənməsinə və möhkəmlənməsinə təkan verəcəkdir. Əminik ki, Parlamentlərarası Komissiyanın bu iclasında müzakirə olunan məsələlər siyasi, iqtisadi-ticari, humanitar və digər sahələrdə əlaqələrimizin daha da genişlənməsinə xidmət edəcəkdir.\nV.Ələsgərov komissiyanın iclasının uğurlu, məhsuldar, qarşılıqlı etimad və hörmət şəraitində keçəcəyinə, qarşıya qoyulmuş məqsədlərə çatmaq üçün səmərəli olacağına əminliyini bildirmiş, iclasın işinə uğurlar arzulamışdır.\nParlamentlərarası Komissiyanın Rusiya tərəfdən həmsədri, Federal Məclisin Federasiya Şurası sədrinin müavini Svetlana Orlova yenidən Bakıda olmaqdan məmnunluğunu ifadə etmişdir. O demişdir ki, bu gün ölkələrimiz arasındakı siyasi, iqtisadi, humanitar, mədəni və digər sahələrdə əlaqələr inkişaf edir, münasibətlərimiz bütün sahələrdə genişlənir və möhkəmlənir. Ticarət dövriyyəmiz ilbəil artır. Ən başlıcası odur ki, münasibətlərimiz strateji əməkdaşlıq xarakteri daşıyır.\nBakıda on nəfər Nobel mükafatı laureatının da iştirakı ilə keçirilən Beynəlxalq Humanitar Forumun əhəmiyyətindən danışan S.Orlova demişdir ki, bu cür mötəbər məclislərdə aparılan müzakirələr, əldə olunan razılaşmalar bizi daha da yaxınlaşdırır.\nRusiyalı həmsədr demişdir ki, Azərbaycan Prezidenti İlham Əliyev ilə görüşdə ölkələrimiz arasındakı əlaqələrin daha da genişləndirilməsi barədə fikir mübadiləsi apardıq. Dövlət başçısı ilə görüşdə əməkdaşlığımızın bütün sahələrdə inkişafının vacibliyi qeyd olunmuşdur. İqtisadi, kənd təsərrüfatı, maşınqayırma və innovasiya sahələrində əməkdaşlığın daha da dərinləşməsi üçün geniş imkanların olduğu bildirilmişdir. Qeyd olunmuşdur ki, əlaqələrimizin genişlənməsində parlamentlərin rolu böyükdür. MDB Parlament Assambleyasında da biz sıx əməkdaşlıq edirik. Deputatlarımız beynəlxalq təşkilatlarda, o cümlədən Avropa Şurası Parlament Assambleyasında səmərəli əməkdaşlıq edirlər. Bəzən hər iki tərəf ikili standartlarla üzləşir. Biz bu cür yanaşmaların əleyhinəyik. İnanırıq ki, Parlamentlərarası Komissiyanın iclasında səmərəli müzakirələr aparacağıq və faydalı qərarlar qəbul edəcəyik.\nSonra iclas öz işini davam etdirmişdir.\nİclas başa çatdıqdan sonra komissiyanın həmsədrləri brifinq keçirmişlər.\nValeh Ələsgərov demişdir ki, iclasda ölkələrimiz arasında iqtisadi, siyasi, humanitar, mədəniyyət və digər sahələrdə əlaqələrin inkişafına dair məsələlər müzakirə olunmuşdur. İnanırıq ki, iclasın nəticələri ikitərəfli əlaqələrin inkişafına mühüm töhfə verəcəkdir.\nSvetlana Orlova bildirmişdir ki, komissiyanın işi parlamentlərin fəaliyyətinə təkan verən mühüm elementdir. Komissiya çox ciddi səylə çalışmış və ikitərəfli əlaqələrə dair mühüm məsələləri müzakirə etmişdir. İclasda təhsil, ticarət dövriyyəsinin artması, miqrasiya, gənclərlə iş və digər sahələrə dair çox açıq və səmimi müzakirələr aparılmışdır.\nBildirilmişdir ki, iki ölkə arasında mövcud olan bəzi bürokratik problemlərin həllində müsbət nəticələr əldə olunmuşdur. Qeyd edilmişdir ki, bu gün dünyada gedən proseslərlə əlaqədar hər iki ölkənin təhsil sistemində bir sıra islahatlar həyata keçirilir. Eləcə də sərhəd keçid məntəqələrində əhalinin sərbəst hərəkətində bürokratik problemlər yaranır. Komissiya bu məsələləri bir daha nəzərdən keçirmiş və yaranmış problemlərin həllinə kömək məqsədi ilə həmin sahələr üzrə işçi qrupları yaradılmışdır. Hər iki ölkənin deputatlarının həmsədrliyi ilə fəaliyyət göstərəcək bu qruplar aidiyyəti üzrə problemləri araşdıracaq, onların həlli ilə bağlı komissiyaya müraciət edəcəkdir. Komissiya da həmin problemin həllinə çalışacaqdır.\nKomissiyanın iclasında Dağlıq Qarabağ münaqişəsinin həlli, eləcə də Azərbaycanın ermənilər tərəfindən işğal olunmuş ərazilərində Rusiyadan olan iş adamlarının, firma və şirkətlərin qanunsuz fəaliyyəti barədə məsələyə də baxılmışdır. S.Orlova demişdir ki, Rusiya tərəfi bu məsələni araşdıracaqdır. Eyni zamanda, tərəflər münaqişənin sülh yolu ilə ədalətli həllinin vacibliyini vurğulamışdır.


İslaмda şəfaət var, yoxsa yox? | islamic mənbələri\nƏgər varsa, мəgər Allahın tədbirlərinə мüdaxilə etмək olarмı? Şəfaət, yəni мəsuмlar vasitəsi ilə günahların bağışlanмası dəstəbazlıq deyilмi? Şəfaət nəticəsində ləyaqətsiz insanlar мövqe qazanмırмı?\nİslaмda şəfaət var və şəfaət İslaмın aşkar üsullarından sayılır. Quran və islaмi hədislərlə мüxtəsər şəkildə tanış olan kəs bilir ki, şəfaət yalnız ləyaqəti olan insanların halına şaмildir və bu мəsələdə şəkk-şübhəyə yer yoxdur.\n1. Şəfaəti inkar edən ayələr: Qorxun o gündən ki, heç kəs heç kəsin karına gələ bilмəsin, heç kəsdən şəfaət qəbul olunмasın, heç kəsdən fidyə alınмasın və onlara heç bir köмək göstərilмəsin.”<FOOTNOTE>\n2. Şəfaəti Allaha мəxsus bilən ayələr: “Sizin Ondan (Allahdan) başqa heç bir haмiniz və şəfaətçiniz yoxdur.”<FOOTNOTE>\n3. Allahın izni ilə şəfaət verənlər və bu şəfaətlərin Allahın izni ilə qəbul olunмası haqqındakı ayələr: “Allahın izni olмadan Onun yanında kiм şəfaət edə bilər?!”<FOOTNOTE> Başqa bir ayədə isə belə buyurulur: “O gün Rəhмanın izn verdiyi və söz danışмağına razı olduğu kəslərdən başqa heç kiмin şəfaəti fayda verмəz.”<FOOTNOTE>\nBəs nə üçün bəzi ayələrdə şəfaət inkar edilir? Unutмaмalıyıq ki, bütpərəst ərəblər xürafata vararaq bütlərin şəfaətinə bel bağlayırdılar. Ayələr мəhz həмin şəfaəti rədd edir. Bütpərəstlər elə düşünürdülər ki, Allah dərgahında bütlərin şəfaətindən bəhrələnəcəklər. Allah bu xürafi əqidəni Quranın мüxtəlif surələrində мəzəммət edir: “Onlar Allahı qoyub özlərinə nə bir xeyir, nə də bir zərər yetirə bilən bütlərə ibadət edir və deyirlər: “Bunlar Allah yanında bizdən ötrü şəfaət edənlərdir.” De ki, Allaha göylərdə və yerdə bilмədiyi bir şeyiмi xəbər verirsiniz? Allah özünə şərik qoşulan bütlərdən uzaqdır və ucadır.”<FOOTNOTE> Deмək, qəti şəkildə rədd edilən şəfaət cahil ərəblərin inandığı şəfaətdir. Başqa bir ayədə oxuyuruq: “Yoxsa onlar Allahdan qeyrilərini şəfaətçi etdilər? De ki, onlar heç bir şeyə мalik olмadıqları və heç nə anlaмadıqları halda şəfaətмi edəcəklər?!”<FOOTNOTE>\nBelə bir irad yəhudilərə də ünvanlanмışdır. Onlar təsəvvür edirdilər ki, onların babaları Peyğəмbər olduğundan istədikləri qədər günaha bata bilərlər. Onlar əcdadları olмuş Peyğəмbərlərin şəfaətinə bel bağlayaraq, heç bir günahdan çəkinмirdilər. Belə bir şəfaət dünyaмızdakı rüşvətə oxşadıla bilər. Quranda мəhz belə bir şəfaət rədd edilərək deyilir: “Qorxun o gündən ki, heç kəs heç kəsin karına gələ bilмəsin, heç kəsin şəfaəti qəbul olunмasın, heç kəsdən fidyə alınмasın…”<FOOTNOTE> Deмək, şəfaəti inkar edən ayələrdə batil əqidəyə мalik olan cahil ərəblər və yəhudilər nəzərdə tutulмuşdur.


Villa Nina Skopelos, Hovuzlu Villalar Skopelos, SKOPELOS.COM\nSkopelos Chora-da yerləşən Villa Nina, pulsuz Wi-Fi və möhtəşəm mənzərəli lüks yaşayış yerləri təklif edir.\nvilla Nina Skopelos, Hovuz Villas, Hovuz villa Nina skopelos, Skopelos Chora, Skopelos qəsəbəsi, Skopelos limanı, Şimali Sporades, Yunanıstan, Yaz Tətili\nLüks hovuz villa Nina yerləşir Skopelos qəsəbəsi. Qonaqlar ehtiyac duyduqları hər şeyə yaxındırlar. Şəhərin mərkəzinə piyada 20 dəqiqəlik yoldur yaşayış. Binada pulsuz Wi-Fi də mövcuddur.\nBundan əlavə, Hovuz villa Nina, 99 m2-lik müstəqil bir yaz evidir və 5 nəfərə qədər yerləşə bilər. The villa 2 yataq otağı, biri iki nəfərlik çarpayı, biri isə iki tək çarpayı ilə gəlir. Yaşayışda divan çarpayı da var otaq. Evin iki vanna otağında duş, saç qurutma maşını və pulsuz tualet əşyaları var.\nBundan əlavə villa Nina rahat bir yaşayış təklif edir otaq kamin, divan, yemək mebeli peyk televiziyası və DVD pleyer olan sahə.\nMətbəx bütün lazımi şəraitlə təchiz olunmuşdur. C. Kimihildren kreslosu, mətbəx ləvazimatları, elektrik çaydanı, soba, soba, toster, qabyuyan maşın, soyuducu və paltaryuyan maşın.\nXarici sahəsi villa Nina Skopelos gözəl dəniz və dağ mənzərələri, kənarda mebel və barbekü qurğularına malikdir. Təbii ki, özəl var villa şezlonglar, istirahət otaqları və çətirlərlə.\nIn Skopelos Chora ziyarətçilər bir çox ənənəvi tapa bilərsiniz meyxanalar və restoranlar dadlı yerli mətbəxi dadmaq. Mütləq skopelos pendir pastasını dadmaq lazımdır. In Skopelos qəsəbəsi, həmçinin supermarketlər, apteklər, çörəkçilər, şirniyyatlar və mövsümi mağazalar var.\nHovuz villa Nina Skopelos 700m məsafədədir Ammos çimərlik Skopelos Chora. isə Glyfoneri və ya Agios Konstantinos çimərliyi 2,2 km məsafədə yerləşir villa. Digərləri çimərliklər mütləq Skopelos adasını ziyarət etməlisiniz Stafilos, Velanio, Agnontas, Limnonari, Panormos, miliavə Kastani. Kastani çimərliyi Mamma Mia filmindəki məşhur çimərlikdir.


Azərbaycan öz öhdəliklərinə sadiqdir | Xətai Rayon Bələdiyyəsi\nAzərbaycanın münaqişənin bütün mərhələlərdə – 27 il ərzində beynəlxalq hüquq çərçivəsində, BMT-nin Təhlükəsizlik Şurasının məlum qərarları əsasında ATƏT-in Minsk qrupunun həmsədrləri tərəfindən tərəflərlə sıx təmas formatında işlənib hazırlanmış baza prinsipləri əsasında həll variantını dəstəkləyib və öz öhdəliklərinə sadiqliyini nümayiş etdirib. Ölkəmiz bu gün də həmin razılaşmalara sadiqdir. Bunlar Ermənistan tərəfindən işğal edilmiş ərazilərin 5+2 formatında qaytarılması, Dağlıq Qarabağın gələcəyinə dair danışıqlar, qaçqınlar və məcburi köçkünlərin əvvəlki yaşayış yerlərinə, o cümlədən Dağlıq Qarabağa, Şuşaya dönmələridir. Bütün bunlar baza prinsiplərində qeyd olunub. Ermənistan tərəfi də müxtəlif mərhələlərdə bütün bunlara razılıq verib. Lakin son dövrdə, xüsusən Nikol Paşinyanın “Qarabağ Ermənistandır” kimi sərsəm ideyalar ucbatından danışıqlar dalana dirənib.\nErmənistan atəşkəs rejimini kobud şəkildə pozur. Danışıqlardan sonra heç 24 saat keçməmiş Gəncə şəhərinə hücum etdi. Gecə vaxtı – yatmış Gəncə şəhərinin yaşayış məhəllələrinə məqsədyönlü şəkildə zərbə endirdi. Birinci hücumdan sonra, iki hücum olub, həlak olanlar və yaralananlar hədsiz çoxdur. Ermənistan atəşkəsi nümayişkaranə şəkildə pozdu. Beləliklə o, vasitəçilərə hörmətsizlik etdi. Moskvada belə uzun danışıqlardan sonra öz üzərinə götürdüyü öhdəliklərə hörmətsizlik nümayiş etdirdi.\n← Azərbaycan Ordusu öz qələbə salnaməsini yazır Minsk qrupu 30 il ərzində heç bir nəticə əldə etmədi →


Şirməmməd Hüseynov II Fəxri Xiyabanda dəfn ediləcək - RƏSMİ\nŞirməmməd Hüseynov bu gün II Fəxri Xiyabanda dəfn olunacaq.\nBu barədə Lent.az -a Bakı şəhər Mənzil Kommunal Təsərrüfatı Departamentinin Əhaliyə Vətəndaşlıq Xidməti Trestinin baş mühəndisi Sabir Həsənov məlumat verib. O bildirib ki, qocaman jurnalistlə vida mərasimi keçirildikdən sonra o torpağa tapşırılacaq.\nS.Həsənov həmçinin əlavə edib ki, jurnalist təxminən saat 14:00 radələrində dəfn ediləcək və artıq bunun üçün hazırlıqlara başlanılıb.\nQeyd edək ki, Şirməmməd Hüseynovla vida mərasimi saat 11:00-13:00 arası Bakı Dövlət Universitetində keçiriləcək.\nŞirməmməd Hüseynov 1924-cü ildə Şəkidə (keçmiş Nuxa) anadan olub.


İvanişvili bu kanalı ələ keçirməyə çalışır » Avrasiya.Net\n24 iyn 11:30region\nAxar.az xəbər verir ki, bunu jurnalistlərə açıqlamasında televiziyanın direktoru Nika Qvaramiya deyib.\n“İki mənbə informasiya təqdim edib ki, hazırda “Rustavi 2”-nin güc yoluyla ələ keçirilməsinə hazırlıq prosesi gedir. Bu ideyanın hökumətdə tərəfdarları və əleyhdarları var.\nÖlkədə son zamanlar baş verənlər Gürcüstan hökumətinin iştirakıyla gerçəkləşdirilən Rusiya ssenarisidir. Mən bütün hakimiyyət nümayəndələrini ittiham etmək istəmirəm. Hökumətin üzvləri arasında vətənpərvərlər də mövcuddur”.\nQvaramiyanın bu iddiasını Gürcü Arzusu fraksiyasının lideri Mamuka Mdinaradze təkzib edib. O, Qvaramiyanın dediklərini “öz fantaziyasının məhsulu” adlandırıb. Mdinaradze “Rustavi 2”-yə qarşı heç bir təhdidin olmadığını bildirib.\nGürcüstanda qanlı günlər: nələr ola bilər?Futbolçular arasında kütləvi dava - FotoGürcü Arzusu dağılır: İvanişvili deputatları partiyadan çıxarırGürcüstan parlamentində dava düşdü - VİDEOKütləvi dava: İvanişvili və Saakaşvili tərəfdarları əlbəyaxa oldu


20.11.13 07:32 ərzində olan dəyişikliklər\tYazan redaktor\t13.11.13 08:06\nالنَّبِيُّ أَوْلَىٰ بِالْمُؤْمِنِينَ مِنْ أَنْفُسِهِمْ ۖ وَأَزْوَاجُهُ أُمَّهَاتُهُمْ ۗ\nوَأُولُو الْأَرْحَامِ بَعْضُهُمْ أَوْلَىٰ بِبَعْضٍ فِي كِتَابِ اللَّهِ مِنَ الْمُؤْمِنِينَ وَالْمُهَاجِرِينَ إِلَّا أَنْ تَفْعَلُوا إِلَىٰ أَوْلِيَائِكُمْ مَعْرُوفًا ۚ\nPeyğəmbər möminlərə onların özlərindən daha yaxındır. (Möminlər peyğəmbəri özlərindən çox sevməli, onun hər bir əmrini sözsüz yerinə yetirməlidirlər). Onun xanımları (möminlərin) analarıdır. Qohumlar (bir-birinə vərəsə olmaq baxımından) Allahın Kitabında möminlərdən və mühacirlərdən daha yaxındırlar. Amma (qohum olmayan) dostlarınıza (vəsiyyətlə) bir yaxşılıq edə (bir irs qoya) bilərsiniz. Bu hökm kitabda yazılmışdır.\nHəzrət Peyğəmbər ilə möminlər arasında yaxınlıq sevgi, bağlılıq, itaət daha çox duyğu baxımından yaxınlıqdır. Ailə fərdlərinin bir-birlərinə digər möminlərə nisbətən daha yaxın olmaları isə hüquqi mahiyyət kəsb edir: vərəsəlik, nəfəqə, kimi mövzularda özünü göstərən “haqq və borc məsuliyyəti baxımıdan öncəliyə” malikdir. Həzrət Peyğəmbərin xüsusiyyətərindən biri də bu ayədən başa düşülür: O möminlərə onların özlərindən daha yaxındır. Burada keçən “özlərindən” ifadəsi iki şəkildə başa düşülür. Birincisi hər bir möminin özündən, ikincisi isə bir möminin digər hər hansı bir möminə yaxınlığından.\nRəsulullah (s.ə.s.) bu yaxınlığın hissi və hüquqi cəhətlərini bəzi hədislərdə də açıqca ifadə etmişdir. “Elə bir mömin yoxdur ki, mən ona dünyada və axirətdə insanların ən yaxını olmayım.”\nQurani-Kərimdə və Peyğəmbərin (s.ə.s.) sünnəsində peyğəmbər sevgisinin bu qədər vurğulanmasının bir çox səbəblər vardır: Onu Allah (c.c.) sevdiyinə görə “həbibullah” (Allahın sevgilisi) deyilmişdir. Möminlər Allah sevgisinə nail olmaq üçün onun yolundan getmək məcburiyyətindədirlər. O, bəşəriyyətin qurtuluşu üçün yeganə vasitə rolunu oynayan bir dini təbliğ etmiş və insanlara olan sevgisi və şəfqəti səbəbiylə onu mənimsəsinlər deyə sanki özünü həlak edərcəsinə səy göstərmişdir. Onun şəkli, surəti, xarici görünüşü ilə yanaşı əxlaqi keyfiyyətləri misilsiz bir gözəlliyə və mükəmməlliyə malikdir. Məhz bu keyfiyyətləri ilə Allahın Ona bəxş etdiyi şəfaət səlahiyyəti ilə axirət günündə ümmətinin bağışlanmasına vasitəçi olacaq. Belə bir xüsusiyyətə malik bir şəxsiyyəti hər kəsdən və hər şeydən çox sevməyən bir insanın elm, irfan və imanının naqis olduğunda şübhə yoxdur. Rəsulullahın (s.ə.s.) zövcələri möminlərin də anaları hesab edilmişdir. Bu surənin 53-cü ayəsində onun xanımları ilə evlənmənin haram olduğu buyrulmuşdur. Peyğəmbər xanımlarının analıq vəsfləri hüquq və haram-halal hökmləri baxımından analıq statusundan əlavə, bu dərəcədəki bir ehtiram və mötəbərliliyi ifadə edir.\nPeyğəmbərin xanımları və ailəsinə qarşı hər bir mömin lazımi sevgi və ehtiramı göstərməli və unudulmamalıdır ki, İslamın gözəlliklərinin bir mədəniyyət kimi formalaşması və bizlərə miras olaraq gəlib çıxması məhz başda onun ailəsinin və yaxınlarının sayəsində mümkün olmuşdur.\nHits: 1705 clicks


İslam İnqilabının Rəhbəri “Ağac əkimi” günü iki meyvə ağacı əkdi :: Leader.ir\nİslam İnqilabının Rəhbəri “Ağac əkimi” günü iki meyvə ağacı əkdi\nMeşələrin və bitki örtüyünün məhv edilməsi milli maraqları məhv etməkdir\nHəzrət Ayətullah Xamenei İran xalqını Həzrət Əba Əbdillah Hüseynin (ə) mübarək mövludu münasibətilə təbrik edərək o şərafətli varlğın İran xalqının, şiə və qeyri-şiə olmasından asılı olmayaraq bütün müsəlman xalqların eşqinin mərkəzi olduğunu dedi.\nArdınca ağac əkilməsinin tamamilə dini və inqilabi bir hərəkət olduğunu bildirdi: “Təbii ki, ağacların qorunması və mühafizəsi də riayət edilməsi vacib olan çox mühüm bir işdir”.\nİnqilabın Rəhbəri bitki örtüyünün insann ruhuna asayiş bəxş etdiyini, cismini qoruduğunu, Allahın bütün bəşəriyyətə bəxş etdiyi hərtərəfli ruzi mənbəyi olduğunu dedi: “Bu səbəbdən də meşələrin, ekologiya və bitki örtüyünün məhv edilməsi milli maraqların məhvi deməkdir. Zəruri hallar istisna olmaqla inşaat və tikinti işləri aparmaq üçün meşələrin bir hissəsinin məhv edilməsi heç şübhəsiz ki, xalqın zərərinədir”.\nHəzrət Ayətullah Xamenei ətraf mühitə qeyri-əsas və dekorativ baxış bucağından baxılmasını qeyri-məqbul sayaraq bu sahənin ölkənin ən əsas məsələlərindən olduğunu dedi: “Ekologiyanın qorunması istiqamətində aparılması lazım olan ciddi işlərdən biri xalqların iki böyük və həyati sərvəti olan su və toprağın qorumaq, onları israf etməkdən çəkinməkdir. Bu sahədə məsul şəxslər mütəxəssislərin tövsiyələrinə diqqət yetirməlidirlər”.\nİslam İnqilabının Rəhbəri qeyd etdi ki, heyvanat aləminin qorunmasına laqeyid yanaşılması milli maraqların zərərinədir: “İslamda ov yalnız qidaya ehtiyac yarandıqda icazəlidir. Başqa hallarda icazəli deyil və qanun pozuntusudur, hətta ov məqsədilə edilən səfər də haram səfər sayılır. Buna görə də qeyri-qanuni ovun qarşısının alınmasında ciddiyyət göstərilməli, faunanın qorunmasına əhəmiyyət verilməlidir”.\nAyətullah Xamenei çıxışının davamında qeyd etdi ki, Ekologiya İdarəsi və Kənd Təsərrüfatı Nazirliyi kənd təsərrüfatı ərazilərinin əvəzlənməsinin qarşısını almaq vəzifəsi daşıyırlar: “Bu, milli maraqların zərərinədir. Kənd təsərrüfatı əraziləri inkişaf etdirilməlidir”.\nHəzrət Ayətullah Xamenei habelə vurğuladı ki, təmiz enerjilərin inkişaf etdirilməsi zəruridir: “Bu gün dünyada artmaqda olan, region ölkələrinin də üz tutduqları nüvə enerjisi kimi qeyri-fosil enerjilərin, habelə külək və günəş enerjilərinin inkişaf etdirilməsinə ciddiyyət göstərilməlidir”.\nO, çıxışının sonunda hər kəsi ağac əkməyə və ağacları qorumağa çağırdı: “Bütün mühüm işlərin həyata keçirilməsinin milli dəstəyə ehtiyacı var. Ağac əkimi də bütün insanların ağac əkməklə və ağacları qorumaqla, şəhərlərin ətrafında olan bağların və ağacların məhv edilməsinin qarşısını almaqla ölkədə bitki örtüyünün inkişafına kömək edə bilərlər”.


255 - “Azərbaycan Respublikasında 2009-2015-ci illərdə elmin inkişafı üzrə Milli Strategiya”nın və “Azərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı”nın təsdiq edilməsi haqqında\n“Azərbaycan Respublikasında 2009-2015-ci illərdə elmin inkişafı üzrə Milli Strategiya”nın və “Azərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı”nın təsdiq edilməsi haqqında\nAzərbaycan Qəzeti (Dərc olunma tarixi: 05-05-2009, Nəşr nömrəsi: 96), Azərbaycan Respublikasının Qanunvericilik Toplusu (Dərc olunma tarixi: 31-05-2009, Nəşr nömrəsi: 05, Maddə nömrəsi: 336)\n“Azərbaycan Respublikasında 2009-2015-ci illərdə elmin inkişafı üzrə Milli Strategiya”nın və “Azərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı”nın təsdiq edilməsi haqqınd\nAzərbaycan Respublikası Prezidentinin “Azərbaycan elmində islahatların aparılması ilə bağlı Dövlət Komissiyasının yaradılması haqqında” 2008-ci il 10 aprel tarixli 2756 nömrəli Sərəncamının 2-ci bəndinin icrasını təmin etmək məqsədi ilə qərara alıram:\n1. “Azərbaycan Respublikasında 2009-2015-ci illərdə elmin inkişafı üzrə Milli Strategiya” təsdiq edilsin.\n2. “Azərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı” təsdiq edilsin.\n3. Bu Sərəncamın 1-ci və 2-ci bəndlərində qeyd olunan Milli Strategiyanın və Dövlət Proqramının həyata keçirilməsi üzrə əlaqələndirici orqan Azərbaycan Milli Elmlər Akademiyası müəyyən edilsin.\nBakı şəhəri, 4 may 2009-cu il\n2009-cu il 4 may tarixli 255 nömrəli Sərəncamı ilə\nElmin inkişafı Azərbaycanda dövlət siyasətinin mühüm prioritetlərindən biridir. Hazırda beynəlxalq münasibətlərdə siyasi, iqtisadi, elmi-texniki, ekoloji və informasiya xarakterli amillər müstəsna rol oynayır. Bu isə ilk növbədə Azərbaycan Respublikasının milli maraqlarının ödənilməsində elmin inkişafını tələb edir.\nDövlətin sosial-iqtisadi qüdrəti, ölkənin müdafiə qabiliyyəti və milli təhlükəsizliyi, cəmiyyətin mədəni-mənəvi tərəqqisi və xalqın rifahı elmin inkişaf səviyyəsi ilə birbaşa əlaqəlidir. Cəmiyyətin inkişafında elmin fəal iştirakının təmin olunması elmin özünün təkmilləşdirilmiş təşkilati strukturunun yaradılmasını zəruri edir.\nSon illər dinamik inkişaf yolunda olan Azərbaycan Respublikası regionun lider dövlətinə çevrilmişdir. Azərbaycanın sürətli sosial-iqtisadi və mədəni-mənəvi inkişafı mükəmməl elmi-təşkilati struktur formalaşdırılmasını ön plana çıxarmışdır. Həmin struktur yeni elmi biliklərin əldə olunmasına və onların cəmiyyətin növbəti inkişaf mərhələsinə qədəm qoyması üçün daha əlverişli şərait yaratmalıdır. Qloballaşma dövründə informasiya cəmiyyətinin tələblərinə uyğun olaraq biliklərə əsaslanan iqtisadiyyatın formalaşdırılması Azərbaycanın mövcud intellektual potensialının qorunub saxlanılması və inkişaf etdirilməsi istiqamətində kompleks tədbirlərin həyata keçirilməsi zərurətini meydana çıxarır.\nHazırda dövlət səviyyəsində aparılan siyasətin nəticəsi olaraq müstəqil Azərbaycanın optimal inkişaf modeli dünyanın inkişaf tendensiyalarına uyğun proqnozlaşdırıldığı kimi Azərbaycanda elmi tədqiqatların prioritetləri də ölkənin mühüm sosial-iqtisadi və ictimai-mədəni problemlərinin həllinə istiqamətləndirilməlidir: Bu baxımdan Azərbaycanın dövlət müstəqilliyinə, sosial-iqtisadi və mədəni-mənəvi inkişafına, ictimai-siyasi sabitliyinə, milli təhlükəsizliyinə, ölkənin beynəlxalq aləmə fəal inteqrasiyasına, eyni zamanda bu prosesdə maddi-mənəvi dəyərlərin qorunmasına xidmət edən Azərbaycan elminin inkişafı üzrə milli strategiyanın hazırlanmasına ehtiyac yaranmışdır.\nBeləliklə, Azərbaycan Respublikasında 2009-2015-ci illərdə elmin inkişafı üzrə Milli Strategiya (bundan sonra - Strategiya) elmi tədqiqatların prioritetlərinin dünya elminin inkişaf istiqamətlərinə və ölkənin mühüm ictimai-mədəni məsələlərinin həllinə uyğun müəyyənləşdirilməsinə, biliklərə əsaslanan yeni tipli iqtisadiyyatın formalaşdırılmasına, elm sahəsində idarəetmə sisteminin, elmi infrastrukturun modernləşdirilməsinə, elmi tədqiqat müəssisələrinin və bütövlükdə elmin maliyyələşdirilmə mexanizmlərinin təkmilləşdirilməsinə, yüksəkixtisaslı kadrların hazırlanmasına, elmi məktəblərin qorunması və elmdə varisliyin təmin edilməsinə, elmin, təhsilin və istehsalın inteqrasiyasına, elmi işçilərin sosial təminatının yaxşılaşdırılmasına, elmin normativ hüquqi bazasının və informasiya təminatının gücləndirilməsinə, Azərbaycan elminin beynəlxalq elm məkanına inteqrasiyasına yönəlmiş elm və texnologiyaların inkişafı sahəsində dövlət siyasətinin əsas istiqamətlərinin, bu sahədə həyata keçiriləcək tədbirlərin məqsəd, prinsip və yanaşmalarının məcmusudur.\n2. Azərbaycanda elmin inkişafı\nƏn qədim sivilizasiya mərkəzlərindən biri olan Azərbaycanda elmin zəngin tarixi və ənənələri vardır. Azərbaycan alimləri əsrlər boyu antik dünya elmi irsinin müasir Avropaya çatdırılmasında yaxından iştirak edərək Şərqlə Qərb arasında elmin varislik əlaqələrinin qorunub saxlanması işinə dəyərli töhfələr vermiş, elmi təfəkkürün müxtəlif sahələrində meydana gətirdikləri dəyərli əsərlərlə bəşəriyyətin elmi-mədəni yüksəlişinə böyük xidmətlər göstərmişlər.\nSivilizasiyaların qovuşuğunda yerləşən və birləşdirici körpü rolunu oynayan Azərbaycanda elmi fikir XIX əsrdən etibarən müasir elmi-nəzəri düşüncənin nailiyyətləri ilə sintez olunub tam yeni mərhələyə qədəm qoymuşdur. Bu mərhələdə Azərbaycan ziyalıları öz elmi-fəlsəfi dünyagörüşlərində Qərblə Şərqin ən mütərəqqi ideya istiqamətlərini birləşdirməklə yeni keyfiyyətli Azərbaycan mədəniyyəti fenomeninin əsaslarını yaratmağa nail olmuşlar. XIX əsrin 60-80-ci illərində dəfələrlə Azərbaycana gələn böyük rus kimyaçısı Mendeleyevin Bakıda neftin çıxarılması, emalı və daşınmasına dair səmərəli təkliflərindən sonra burada neft sənayesinin sürətli inkişafı, eləcə də Nobel qardaşları, Rotşild və digər sahibkarlarla yanaşı milli burjuaziyanın fəaliyyəti, onların o dövr üçün yeni olan texnologiyaları yaratması və tətbiqi də Azərbaycan elmi fikrinin inkişafına müsbət təsir göstərmişdir. Bakı getdikcə dünyanın tanınmış mühəndis və alimlərinin cəmləşdiyi bir şəhərə, Avrasiya məkanında transregional nəqliyyat qovşağına, bütün sənaye sahələrinin inkişafına təkan verən enerji mərkəzinə çevrilmişdir. Həmin dövrdə burada əldə edilən çoxsaylı elmi və texniki nəticələr, o cümlədən 1847-ci ildə neftin sənaye üsulu ilə çıxarılması dünyada ilk dəfə məhz Azərbaycanda reallaşmışdır. Bakı Dövlət Universitetinin təsis olunması, Azərbaycanı öyrənən müxtəlif yönümlü elmi cəmiyyətlərin və qurumların yaradılması elmin gələcək inkişafı istiqamətində proseslərə yeni töhfələr vermişdir.\nAzərbaycanda milli elmi fikir XX əsrin birinci yarısından etibarən öz inkişafının növbəti mərhələsini sovet elmi konsepsiyası əsasında davam etdirmişdir. Bu dövrdə respublikada elm və təhsil sürətlə inkişaf etmişdir. Bütün bu proseslərin məntiqi nəticəsi olaraq 1945-ci ildə Azərbaycan Elmlər Akademiyası təsis edilmiş, bununla da elmi fəaliyyət Azərbaycan elmi fikrinin inkişafı tarixində ilk dəfə mükəmməl təşkilati struktura malik olub sistemli xarakter almışdır.\nXX əsrin ikinci yarısında Azərbaycan Elmlər Akademiyası qədim və zəngin elmi ənənələri olan Azərbaycan xalqının intellektual potensialının səmərəli təşkilində, elmin dövrün tələblərindən irəli gələn strateji istiqamətlərinin müəyyənləşdirilməsində, fundamental və tətbiqi elm sahələrinin inkişafında müstəsna rol oynamışdır.\nSovet dövrü Azərbaycan elminin nailiyyətlərini aşağıdakı kimi ümumiləşdirmək olar:\n- neft və qaz yataqlarının kəşfi, işlənməsi, dənizdə estakadaların yaradılması, dərin özüllər üzərində neftin, qazın çıxarılması, dənizin dibi ilə nəqli və digər sahələrdə elmi problemlərin həlli;\n- neft maşınqayırma sənayesinin, mürəkkəb geoloji mühitlərdə dərin qazmanın elmi problemlərinin həlli;\n- neft kimyasının, neft-kimya sənayesinin inkişafı üçün xammal bazasının, kimya texnologiya komplekslərinin yaradılmasının elmi problemlərinin həlli;\n- coğrafi, geoloji və geofiziki tədqiqatlar, filiz və qeyri-filiz, digər faydalı qazıntı yataqlarının tədqiqi;\n- mexanika, fizika, riyaziyyat, astronomiya, informatika sahələrində mühüm əhəmiyyəti olan tədqiqatların aparılması və nüfuzlu elmi məktəblərin yaradılması;\n- əkinçiliyin, torpaqşünaslığın, meliorasiya və su təsərrüfatının elmi problemlərinin həlli;\n- ərazinin flora, fauna və torpaq ehtiyatları, növ tərkibi, mühafizəsi və səmərəli istifadəsinin elmi problemlərinin həlli;\n- fiziki-kimyəvi və molekulyar biologiya, gen mühəndisliyi, bionika, seleksiya sahəsindəki tədqiqatlar nəticəsində onlarla yeni yüksəkməhsuldar bitki sortlarının, kənd təsərrüfatı heyvan cinslərinin yaradılması;\n- protozoologiya, geobotanika, fiziologiya sahəsində sanballı elmi məktəblərin əsasının qoyulması;\n- tibb elminin müxtəlif sahələri üzrə tədqiqatlar və yerli təbii dərman və mineral mənbələrinin aşkar edilməsi, səhiyyə üçün yeni diaqnostika, müalicə və profilaktika üsullarının işlənib hazırlanması;\n- xalqımızın etnogenezinin, arxeologiyasının, etnoqrafiyasının, siyasi, sosial-iqtisadi tarixinin və tarixşünaslığının tədqiqi;\n- azərbaycanlı filosof və mütəfəkkirlərin orta əsrlərdə ərəb, türk və fars dillərində çap olunmuş əlyazmalarının, zəngin irsinin tədqiqi;\n- Azərbaycan xalqının fəlsəfi və ictimai-siyasi fikrinin və onun əsas inkişaf mərhələlərinin tədqiqi;\n- ictimai-ədəbi fikir tarixinin, ədəbiyyatşünaslığın əsas məsələlərinin, ədəbiyyat tarixinin tədqiqi;\n- zəngin Azərbaycan folklorunun toplanılması, kataloqlaşdırılması, təsnifatı, nəşri və tədqiqi;\n- Şərq xalqlarının tarixi, ədəbiyyatı, filologiyası, dilləri, ictimai fikri və din tarixinin tədqiqi, yazılı abidələrin tərcüməsi və nəşri, Şərq ölkələrində cərəyan edən ictimai-siyasi və etnik-mədəni proseslərin araşdırılması;\n- tarixi milli-memarlıq məktəblərinin öyrənilməsi, müasir memarlıq məktəblərinin yaradılması, memarlıq abidələrinin bərpası sahəsində tədqiqatların və sənətşünaslıq elminin inkişafı;\n- ənənəvi milli musiqi mədəniyyətinin öyrənilməsi, müasir peşəkar musiqişünaslıq məktəbinin yaradılması;\n- Azərbaycan dilinin, ədəbi dil tarixinin, dialektlərinin tədqiqi, izahlı, tərcümə, terminoloji lüğətlərin tərtibi, dialektoloji atlas və s.-nin hazırlanması.\n1990-cı illərin əvvəllərində dünyanın geosiyasi mənzərəsindəki dəyişikliklərin təsiri ilə yaranan dərin iqtisadi və sosial böhran özünü elmdə də kəskin hiss etdirmişdir.\nAzərbaycan dövlət müstəqilliyini bərpa etdikdən sonra elmdə islahatların həyata keçirilməsi üçün əlverişli zəmin olsa da, ilk illər elmin ümumi vəziyyətinin təhlili aparılmamış və onun respublikanın inkişaf tələblərinə uyğun istiqamətləri müəyyən edilməmişdir.\nAzərbaycan Respublikası Prezidentinin 2003-cü il 4 yanvar tarixli Fərmanı ilə Azərbaycan Milli Elmlər Akademiyasına Azərbaycan Respublikasında elmin inkişafını təşkil və təmin edən, dövlətin elm və elmi-texniki siyasətini həyata keçirən, Azərbaycandakı bütün elmi müəssisələrin və ali məktəblərin elmi tədqiqat fəaliyyətini əlaqələndirən və istiqamətləndirən, Azərbaycan Respublikasını xarici ölkələrdə elmi və elmi-texniki fəaliyyət sahəsində təmsil edən ali dövlət elmi təşkilat statusunun verilməsi ilə Akademiyanın fəaliyyət dairəsi xeyli genişləndirilmiş, Azərbaycanda elmi-texniki potensialı qorumaq və gücləndirmək, biliklərə əsaslanan iqtisadiyyatı inkişaf etdirmək, mədəniyyəti zənginləşdirmək və xalqın milli mənafeyini qorumaq baxımından onun qarşısına mühüm vəzifələr qoyulmuşdur.\n3. Azərbaycan Respublikasında elm sahəsində mövcud vəziyyət\nZəngin və çoxsahəli intellektual potensiala malik Azərbaycan Respublikasında həmin potensialın yaradıcı əməyə - innovasiya ideyalarının real tətbiq sahələrinə çevrilməsi üçün zəruri olan elmi mühit hələ də müasir dövrün tələblərinə tam cavab vermir.\nHazırda Azərbaycan Respublikasında elmi araşdırmalar əsasən aşağıdakı tədqiqat müəssisələrində aparılır:\n- AMEA-nın elmi-tədqiqat müəssisələri;\n- nazirlik, dövlət komitələri, səhmdar cəmiyyətlər və şirkətlərin nəzdindəki sahə elmi tədqiqat müəssisələri;\n- ali təhsil müəssisələrində kafedra, laboratoriya və müxtəlif elmi tədqiqat qurumlan.\nAraşdırmalar gənc nəsildə xüsusən fundamental və tətbiqi elmlərə marağın azaldığını, cəmiyyətdə elmin və alim nüfuzunun zəiflədiyini göstərir.\nAzərbaycan Respublikasının elmi kadr potensialı və elmi tədqiqat müəssisələri şəbəkəsi ilə bağlı son on ili əhatə edən statistik göstəricilərə əsasən, ölkədə elmi tədqiqat müəssisələrinin sayı 1998-ci ildə 105 olduğu halda, 2008-ci ildə 97-yə enmişdir. Azərbaycanda elmi fəaliyyətin 63%-i dövlət sektorunun, 26,7%-i ali təhsil müəssisələrinin, 10,3%-i özəl sektorun payına düşür. Elmi tədqiqatla məşğul olanların 77%-i dövlət sektorunda, 9%-i ali təhsil müəssisələrində, 14%-i isə digər təşkilatlarda çalışır.\n2008-ci ildə respublika üzrə elmlər doktorlarının sayı 1824, elmlər namizədlərinin sayı 8764 olmuşdur.\nElmlər doktorları əsasən filologiya (271 nəfər), fizika-riyaziyyat (262 nəfər), texnika (237 nəfər), tibb (188 nəfər), kimya (161 nəfər), biologiya (120 nəfər), tarix (106 nəfər), iqtisadiyyat (86 nəfər) və fəlsəfə (70 nəfər) elm sahələri üzrədir.\nElmlər namizədləri əsasən filologiya (1031 nəfər), fizika-riyaziyyat (1027 nəfər), texnika (1017 nəfər), tibb (858 nəfər), kimya (785 nəfər), biologiya (701 nəfər), iqtisadiyyat (617 nəfər), tarix (400 nəfər) və fəlsəfə (307 nəfər) elm sahələri üzrədir.\nElmlər doktorlarının yaş həddi 2008-ci ildə aşağıdakı kimi olmuşdur: 31-39 yaş arası 0,8%, 40-49 yaş arası 8,8%, 50-59 yaş arası 30,6%, 60-69 yaş arası 40,1%, 70 yaşdan yuxarı 19,7%. 31-40 yaş həddində 1 nəfər biologiya, 1 nəfər psixologiya, 5 nəfər səhiyyə, 1 nəfər fizika-riyaziyyat, 1 nəfər fəlsəfə sahəsində olmaqla, ümumilikdə, respublika üzrə cəmi 9 nəfər elmlər doktoru vardır.\nElmlər namizədləri üzrə göstəricilərə gəldikdə isə, onların yaş nisbəti 30 yaşa qədər 2,1%, 31-39 yaş arası 11,7%, 40-49 yaş arası 25,2%, 50-59 yaş arası 30,2%, 60-69 yaş arası 23,7%, 70 yaşdan yuxarı 7,1% olmuşdur. Müxtəlif elm sahələrində 30 yaşadək və 31-40 yaş arasını təşkil edən gənclik yaş həddində olan elmlər namizədlərinin sayı orta səviyyədən də azdır. Respublika üzrə elmlər doktorları və elmlər namizədlərinin yaş tərkibi dünya elmi ilə müqayisədə Azərbaycan elmində təhlükəli həddə gəlib çatan qocalma tendensiyasından xəbər verir.\nElmin maliyyələşdirilməsi sahəsində də mövcud vəziyyət qənaətbəxş deyil. Əgər 1980-1990-cı illəri əhatə edən dövrdə büdcədən elmə sərf olunan xərclərin ÜDM-də payı 0,3-0,5% hüdudlarında idisə, 1998-2008-ci illər ərzində bu rəqəm 0,2% təşkil etmişdir.\nAli məktəblərdə elmi tədqiqatlara ayrılan vəsaitin həcmi və elmi sektorda çalışan əməkdaşların sayı heç də qənaətbəxş sayıla bilməz. Bütövlükdə Azərbaycan elminin maddi-texniki bazası olduqca köhnəlmiş hesab edilməlidir. Elmi təşkilatların əsas fondlarındakı avadanlıqların yaşı 20 ildən artıqdır. Patent aktivliyi baxımından da bu təşkilatların fəaliyyəti qaneedici deyil.\nBütövlükdə Azərbaycan elminin bugünkü vəziyyəti dövlətin innovasiya siyasətinin təminatı etibarilə müasir tələblərə cavab vermir. Azərbaycan elmi həm struktur cəhətdən, həm də aparılan tədqiqatların mövzu və əhatə dairəsinə görə əsasən sovet dövründə formalaşmış qəliblər çərçivəsində qalmaqdadır.\nBeləliklə, Azərbaycan Respublikasının elmi potensialının üzləşdiyi sosial-iqtisadi problemlərin hələ də kifayət qədər həllini tapmaması, aparıcı elmi məktəblərin inkişafı üçün məqsədli tədbirlərin ləng həyata keçirilməsi, cəmiyyətdə alimin və yüksəkixtisaslı mütəxəssislərin sosial dəyərinin lazımi səviyyədə qiymətləndirilməməsi, peşəkar elmi kadrların azalması, elmdə qocalma tendensiyasının güclənməsi, formal elmi tədqiqatların aparılması və s. Azərbaycan elmi ilə yanaşı, ölkənin perspektiv sosial-iqtisadi və mədəni-mənəvi inkişafı üçün ciddi problemlər yaradır. Vəziyyətin bu səviyyədə davam etməsi və problemlərin aradan qaldırılmaması Azərbaycan elminin və onun nailiyyətlərinin rəqabətə davamlılığına, dünya birliyi ölkələri sırasında texnoloji baxımdan mövqe tutmasına mane olmaqdadır. Strategiya bu sahədə yaranmış vəziyyəti qısa vaxt ərzində və mərhələli şəkildə dəyişməyi, görülməli olan işlərin strateji istiqamətlərini və icra mexanizmlərini müəyyənləşdirməyi qarşısına məqsəd qoyur.\n4. Strategiyanın məqsədləri\n- Azərbaycan elminin strukturunu və tərkibini ölkənin mövcud və perspektiv tələbatları baxımından müəyyən etmək;\n- elm sahəsində mövcud kadr potensialını, o cümlədən elmi tədqiqat problemləri ilə məşğul olan mütəxəssis və eləcə də elmdə peşəkar idarəçilik funksiyalarını həyata keçirməyə qadir olan kadrların hazırlığını təmin etmək;\n- Azərbaycan Respublikasında fundamental və tətbiqi tədqiqatların prioritetlərini ölkənin mühüm sosial-iqtisadi və ictimai-mədəni məsələlərinin həllinə uyğun müəyyənləşdirmək;\n- elmi tədqiqat müəssisələrinin və bütövlükdə elmin maliyyələşdirilmə mexanizmlərini təkmilləşdirmək;\n- elmi-texniki infrastrukturu modemləşdirmək;\n- yüksək ixtisaslı elmi kadrlar hazırlamaq;\n5. Strategiyanın vəzifələri\n- milli-mənəvi dəyərlərin, Azərbaycan mədəniyyəti və tarixinin obyektiv, konseptual və kompleks şəkildə araşdırılması;\n- humanitar və ictimai elm sahələrinin birgə fəaliyyəti sayəsində azərbaycançılıq məfkurəsinin konseptual elmi əsaslarının işlənilməsi;\n- insanın bu və ya digər sahədəki fəaliyyət effektivliyinin yüksəldilməsinə yönələninnovasiyaların son dövr texnoloji, iqtisadi, ekoloji, idarəetmə, hərbi, siyasi, mədəni-sosial, hüquqi və s. növlərindən Azərbaycanda da geniş istifadə edilməsi;\n- sosial idarəetmənin optimal prinsiplərinin elmi-metodoloji əsaslarının müəyyənləşdirilməsi, praktik-hüquqi modellərinin hazırlanması;\nGöstərilən vəzifələrin icrası Azərbaycan dövlətçiliyinin möhkəmləndirilməsinə, cəmiyyətin intellektuat potensialının inkişafına yönələn əsas amillərdir.\n6. Azərbaycan Respublikasının elmi tədqiqat müəssisələrinin sistemli təsnifatı, elmi və elmi-təşkilati fəaliyyətin dəyərləndirilməsi\nÖlkədə mövcud elmi tədqiqat müəssisələrinin elm və innovasiya sahəsində əldə etdiyi göstəricilər, onlara ayrılan vəsaitlərin xərclənməsi və s. haqda məlumatlar mütəmadi toplanılmalı və təhlil edilməli, həmin təşkilatların fəaliyyətinin səmərəsini qiymətləndirməklə onların faydalı iş əmsalı müəyyənləşdirilməlidir.\nTəşkilatın elm və innovasiya sahəsində istiqamətlərini dəqiq müəyyənləşdirmək üçün aşağıdakı məlumatlar əsas götürülməlidir:\n- təşkilatın statusunu, əsas elmi istiqamətlərini, təşkilati strukturunu əks etdirən ümumi məlumat;\n- vəzifələrin fəaliyyət növü, hazırlıq səviyyəsi və təhsilə görə strukturunu əks etdirən işçi potensialı haqqında məlumat;\n- maliyyə mənbələrini, real məsrəfləri, elmə və innovasiyalara sərf olunan xərclərin həcmini əks etdirən maliyyə ehtiyatları haqqında məlumat;\n- elmi tədqiqatların həyata keçirilməsi üçün yararlı sahəni, elmi cihazların kəmiyyət və keyfiyyət göstəricilərini əks etdirən maddi-texniki potensial haqqında məlumat;\n- istehsalatda geniş tətbiqini tapmış texniki və texnoloji nailiyyətlərin siyahısını, verdiyi nəticələri və bu nəticələrin respublika iqtisadiyyatına gətirdiyi maddi gəlirləri əks etdirən tətbiqi nailiyyətlər haqqında məlumat;\n- dərc olunmuş elmi işləri, alınmış patentləri, elmi və texnoloji işləmələri, təşkil olunmuş beynəlxalq və milli tədbirləri, elm və innovasiya sahəsində qanunverici və başqa normativ aktları, proqramları, layihələri, ekspertiza qərarlarını əks etdirən innovasiya sahəsində fəaliyyətin nəticələri haqqında məlumat;\n- təhsilin bütün pillələri üçün nəşr olunmuş dərs vəsaitlərini, digər təşkilatlarla birgə həyata keçirilən proqram və layihələri, elm və innovasiya sahəsində birgə yaradılmış qurumların bir-biri ilə əlaqələrini əks etdirən ölkədaxili təşkilatlarla əməkdaşlıq haqqında məlumat;\n- beynəlxalq və ikitərəfli proqramlar çərçivəsində xarici elmi qurumların fəaliyyətində iştirakı əks etdirən beynəlxalq elmi əməkdaşlıq haqqında məlumat.\nBundan əlavə elmi fəaliyyətin dəyərləndirilməsinin müasir dövrün standartlarına uyğun vahid meyar və prinsipi işlənib hazırlanmalı, elmi tədqiqat müəssisələri haqqında toplanmış məlumatların müvafiq dəyərləndirilməsi nəticəsində elmi fəaliyyətin göstəricilər sistemi yaradılmalıdır.\n7. Dövlətin elmi-texnoloji və innovasiya siyasətinin əsas istiqamətlərinin müəyyənləşdirilməsi\nElm və texnologiyanın inkişafının, ölkədə qabaqcıl innovasiya sisteminin nəzəri, metodoloji və tətbiqi elmi əsaslar üzərində formalaşdırılması Azərbaycan Respublikasının dövlət siyasətinin strateji məqsədlərindəndir.\nİnnovasiyaların, insanın bu və ya digər sahədə fəaliyyət effektivliyinin yüksəldilməsinə yönələn tətbiqin (patentlər, ixtiralar, kəşflər, yeniliklər, elmi konstruktor işləri və b.) son dövr texnoloji, iqtisadi, ekoloji, idarəetmə, hərbi, siyasi, mədəni-sosial, hüquqi və s. növlərindən Azərbaycanda da geniş istifadə edilməlidir.\nElm və texnologiyaların inkişafına dair dövlət siyasətinin əsas istiqamətlərinin müəyyənləşdirilməsi zərurəti Azərbaycan Respublikasının sosial, iqtisadi və mədəni inkişaf prioritetlərindən irəli gəlir. Bu siyasətin əsas istiqamətləri aşağıdakılardır:\n- fundamental elmlər üzrə araşdırmaların müasir tələblər səviyyəsinə çatdırılması;\n- sosial-iqtisadi inkişafın aparıcı istiqamətləri üzrə perspektiv tədqiqatların davam etdirilməsi;\n- müxtəlif tədqiqat sahələrində (təbiət, texnika, texnologiya, humanitar və ictimai elmlər üzrə) çalışan alim və mütəxəssislərin elmi fəaliyyətinin əlaqələndirilməsi;\n- elmi tədqiqatların kompleks problem mövzular üzrə aparılması;\n- fənlərarası tədqiqatların elmi fəaliyyətin perspektivli sahəsi kimi dəyərləndirilməsi;\n- elm və texnologiyaların inkişafının yeni istiqamətlərini müəyyənləşdirərək onların reallaşdırılması üçün zəmin yaradılması;\n- müasir texnologiyaların mənimsənilməsi, yaradılması, elmdə və iqtisadiyyatın müxtəlif sahələrində tətbiqi və inkişaf etdirilməsi;\n- Azərbaycanın tarixini, arxeologiyasını, coğrafiyasını, mədəniyyətini, Azərbaycan xalqının milli-mənəvi dəyərlərini, ictimai-fəlsəfi, sosial-hüquqi, ədəbi-bədii fikir tarixini, dilini, etnoqrafiyasını, folklorunu öyrənən ictimai və humanitar elm sahələrinin inkişafının təmin edilməsi;\n- respublikanın flora və faunasının, biomüxtəlifliyinin öyrənilməsi, genetik ehtiyatlarının və milli genofondunun toplanması, mühafizəsi və beynəlxalq şəbəkəyə daxil edilməsinin təşkili, onların səmərəli istifadəsi üzrə elmi əsasların tədqiqi;\n- innovasiya fəaliyyətinin müasir tələblərə və elmi-praqmatik meyarlara uyğun gücləndirilməsi;\n- elmi potensialın inkişafında iqtisadiyyatın dövlət və qeyri-dövlət sektorlarının qarşılıqlı əlaqələrinin təşkili;\n- elmtutumlu məhsulların istehsalı və ixracı mexanizmlərinin formalaşdırılması;\n- tətbiqi elmi tədqiqatların rəqabətədavamlı sektorunun yaradılması və inkişafı;\n- istehsal və. tədqiqat sektorları arasında fəal inteqrasiyanın təşkilinə dəstək verilməsi;\n- innovasiya fəaliyyəti infrastrukturunun inkişaf etdirilməsi, o cümlədən texnoparklar, texnoloji mərkəzlər, biznes inkubatorlan şəbəkəsinin genişləndirilməsi;\n- innovasiya fəaliyyətinə dövlət tərəfindən maliyyə dəstəyinin verilməsi.\n8. Elm sahəsində idarəetmə sisteminin təkmilləşdirilməsi və elmi qurumların strukturunun müəyyənləşdirilməsi\nAzərbaycan Respublikasındakı bütün elmi strukturların, AMEA-nın elmi tədqiqat müəssisələrinin, nazirliklərin, dövlət komitələrinin, səhmdar cəmiyyətlərin və şirkətlərin nəzdindəki elmi tədqiqat müəssisələrinin, ali təhsil müəssisələrindəki elmi kafedra və laboratoriyaların vahid prinsip əsasında idarə olunması üçün AMEA-nın və Respublika Elmi Tədqiqatların Təşkili və Əlaqələndirilməsi Şurasının hüquqi səlahiyyətləri müasir tələblərə uyğun olaraq yeniləşdirilməli və genişləndirilməlidir. Respublikada aparılan bütün elmi-tədqiqat işlərinin müntəzəm ekspertizası keçirilməli, nəticələri və səmərəliliyi qiymətləndirilməlidir. Bu istiqamətdə aşağıdakı tədbirlərin həyata keçirilməsi nəzərdə tutulur:\n- Azərbaycan Respublikası Prezidentinin 2003-cü il 4 yanvar tarixli Fərmanına uyğun olaraq ölkənin elmi tədqiqat müəssisələrində həyata keçirilən tədqiqatların vahid mərkəzdən idarə olunması modelinin tətbiqi, müvafiq ekspertizasının aparılması, səmərəliliyinin qiymətləndirilməsi üzrə mərkəzləşdirilmiş nəzarət səlahiyyətlərinin AMEA-ya verilməsi;\n- xarici ölkələrin elmin idarə olunması təcrübəsinin öyrənilməsi və tətbiqi;\n- elmi işçilərin müəyyənləşdirilmiş qaydada müntəzəm olaraq attestasiyasının keçirilməsində obyektivliyin təmin edilməsi, elmi işçilərin fərdi qaydada hesabatlarının dinlənilməsi və yerinə yetirilmiş elmi işlərin dəyərləndirilməsi, elmi təşkilatların faydalı iş əmsalının qiymətləndirilməsi;\n- AMEA-nın illik hesabatlarında nazirliklərin, dövlət komitələrinin, səhmdar cəmiyyətlərin və şirkətlərin, özəl qurumların və ali təhsil müəssisələrinin nəzdindəki elmi tədqiqat müəssisə və laboratoriyalarının müvafiq dövr üçün elmi fəaliyyətinə aid yekunların təhlili və qiymətləndirilməsi;\n- Azərbaycan elmində islahatların aparılması üçün kompleks tədbirlər planının hazırlanması və həyata keçirilməsi;\n- Azərbaycan elminin intellektual potensialının gücləndirilməsinə dair müvafiq tədbirlərin gerçəkləşdirilməsi;\n- alimlərin sosial müdafiəsinin təmin edilməsi üzrə tədbirlərin həyata keçirilməsi.\n9. Elmi tədqiqatların prioritetlərinin ölkənin strateji, sosial-iqtisadi və ictimai-mədəni məsələlərinin həllinə uyğun müəyyənləşdirilməsi\nAzərbaycan Respublikasında elmi tədqiqatların prioritetləri ilk növbədə müasir dünya elminin inkişaf səviyyəsi və tələbləri əsasında müəyyənləşdirilməlidir.\nHər bir ölkənin özünəməxsus sosial-iqtisadi və mədəni-mənəvi inkişafından irəli gələn məsələlərlə yanaşı, yeni ümumbəşəri problemlərin (qlobal ekoloji problemlər, ərzaq və içməli su qıtlığı, təbii sərvətlərin tükənməsi və s.) həlli hazırda dünyanın elmi ictimaiyyətini, nüfuzlu elmi mərkəzlərini, beynəlxalq təşkilatları düşündürür. Azərbaycanın dövlət idarələrinin, ictimai-siyasi təşkilatlarının, ən başlıcası fundamental elmin müxtəlif sahələrində çalışan alimlərinin əsas vəzifələrindən biri bu problemlərə münasibət bildirmək, onların həllinin səmərəli yollarını müəyyənləşdirməkdir. Fundamental tədqiqatlarda aparıcı mövqe tutan AMEA bu məsələlərin həllində xüsusi rol oynamalıdır.\nVahid elmi mərkəz statuslu AMEA-nın elmi proqnozlar əsasında müəyyənləşdirdiyi uzunmüddətli elmi istiqamətlərə uyğun olaraq elmi bölmələrdə keçirilən müzakirələr vasitəsilə fundamental elmin müxtəlif sahələrinin mühüm istiqamətləri müəyyən edilməlidir.\nRespublikanın nazirliklərinin, dövlət komitələrinin, şirkət və səhmdar cəmiyyətlərinin və ali məktəblərin nəzdində fəaliyyət göstərən fundamental, xüsusən istehsalata yönəldilən, məqsədyönlü istiqamətdə uğurlu tədqiqat işləri aparan elmi müəssisələrin işinin müasir tələblər səviyyəsində stimullaşdırılması üçün müvafiq tədbirlər həyata keçirilməli, onların dövlət tərəfindən maliyyələşməsi prinsipləri müəyyən edilməlidir.\nElmi tədqiqatların prioritetləri Azərbaycan dövlətinin sosial-iqtisadi və mədəni sahələrdə vəzifələri ilə uzlaşmalıdır. Elmi biliklərin sosial-iqtisadi inkişafın, ümumən cəmiyyətin təkamülündə yeri və rolu həllini tapmalı, tədqiqatların prioritetlərində sosial-iqtisadi inkişafın təminatı, cəmiyyətin tərəqqisində əhəmiyyəti vurğulanmalı, o cümlədən yanacaq-energetika kompleksinin inkişafı sahəsində elmi tədqiqatlar; informasiya-kommunikasiya sahəsində elmi tədqiqatlar; ətraf mühitin mühafizəsi və bərpa olunan təbii ehtiyatların davamlı inkişafı sahəsində elmi tədqiqatlar; iqtisadiyyatın qeyri-neft sektorunun inkişafına yönəldilmiş tədqiqatlar; canlı sistemlər haqqında fundamental tədqiqatlar (biologiya, tibb və s.); ölkənin ərzaq təhlükəsizliyinin təmin olunması məqsədi ilə kənd təsərrüfatının inkişafı üzrə elmi tədqiqatlar; milli təhlükəsizlik və ölkənin müdafiəsinin təmin olunmasına yönəldilmiş elmi tədqiqatlar; milli-mənəvi dəyərlərin qorunmasına, milli tariximizin, mədəniyyətimizin və dilimizin obyektiv və əsaslı konseptual tədqiqinə yönəldilmiş humanitar və ictimai elmlər sahəsində araşdırmalar ölkənin sosial-iqtisadi və mədəni-mənəvi inkişafına uyğun prioritet elmi istiqamətlər olaraq qəbul edilməlidir.\n10. Elmi infrastrukturun modernləşdirilməsi\nElmi infrastruktur elmi fəaliyyətin texniki, sosial, maddi və yaradıcılıq təminatı şəbəkəsi olaraq öz optimallığı ilə fərqlənməlidir. Burada həm elmi fəaliyyətin müasir tələblərə uyğun təşkili, həm də texniki təminatın modernləşməsi vəhdət təşkil etməlidir.\nElmi tədqiqat müəssisələri şəbəkəsinin təkmilləşdirilməsində strateji məqsəd tədqiqatların nəzəri və tətbiqi aspektlərinin vəhdətinin təmin edilməsi olmalıdır, Burada elmi-tədqiqat müəssisələrinin ayrılıqda struktur-funksional xüsusiyyətləri ilə onların şəbəkə olaraq struktur keyfiyyətlərinin optimal uyğunlaşdırılması nəzərə alınmalıdır. Elmi tədqiqat müəssisəsinin ştat tərkibi müasir elmin qabaqcıl sahələrinin əsas problemləri üzrə elmi fəaliyyətə əlverişli şərait yaratmalıdır.\nElmi tədqiqat müəssisələri şəbəkəsinin təkmilləşdirilməsi elmi fəaliyyətin idarə edilməsinin optimallaşdırılması fonunda aparılmalıdır.\nElmi infrastrukturun modernləşdirilməsi təbiət, texnika və humanitar elm sahələrinin sıx əməkdaşlığının təmin olunmasını zəruri edir. Elmi tədqiqatların bu aspektlərinin vahid yaradıcılıq sistemində birləşməsi cəmiyyətin bugünkü həyatının özünəməxsusluğundan və müasir elmi fikir qarşısında dayanan qlobal problemlərdən qaynaqlanır.\nElmi-texniki infrastrukturun modernləşdirilməsi elmin və innovasiya fəaliyyətinin optimallaşdırılmasını əsas xüsusiyyət kimi nəzərdə tutur. Bu məqsədlə elmi-tədqiqat birliklərinin, innovasiya infrastrukturunun inkişafına xidmət edən qurumların yaradılması və innovasiya sahəsi üçün xüsusi kadrların hazırlanması mühüm vəzifə kimi götürülməlidir.\n11. Elmi tədqiqat müəssisələrinin və bütövlükdə elmin maliyyələşdirilmə mexanizminin təkmilləşdirilməsi\nRespublikada elmin maliyyələşdirilməsi aşağıdakı mənbələr əsasında formalaşdırılmalıdır:\n- dövlət büdcəsindən ayırmalar;\n- büdcədənkənar vəsaitlər (qrantlar, təsərrüfat müqavilələri əsasında müəyyənləşən maliyyə mənbələri və digər mənbələr);\n- Elmin İnkişaf Fondu;\n- özəl sektorda aparılan elmi tədqiqatların maliyyələşməsi.\nFundamental, humanitar və ayrı-ayrı prioritet tətbiqi elmi tədqiqatların dövlət büdcəsindən maliyyələşdirilməsi dövlət sifarişi formasında həyata keçirilir.\nDövlət sifarişinin yerinə yetirilməsində AMEA-ya daxil olan elmi-tədqiqat institutları və müəssisələri, habelə dövlət büdcəsindən maliyyələşən digər elmi-tədqiqat müəssisələri və təşkilatları iştirak edirlər.\nTəşəbbüs tədqiqatlarının maliyyələşdirilməsi üçün Elmin İnkişaf Fondu yaradılır. Elmin İnkişaf Fondu elmi kollektivlərə və ya bir qrup alimlərə qrantların verilməsi yolu ilə perspektiv elmi tədqiqatları maliyyələşdirir.\nAyrı-ayrı alimlərin və elmi kollektivlərin Elmin İnkişaf Fonduna maliyyələşdirilmək üçün təqdim etdikləri layihələrin seçimi və qrantların həcminin müəyyənləşdirilməsi müsabiqə əsasında keçirilir.\n12. Beynəlxalq elmi əməkdaşlıq\nAzərbaycanda elmin müasir səviyyədə inkişafı digər ölkələrin elmi mərkəzləri ilə əməkdaşlığın genişləndirilməsindən, yeni biliklərə yiyələnməklə yanaşı, elmi fəaliyyətin təşkilində təcrübə mübadiləsindən, xaricdə kadr hazırlığından bilavasitə asılıdır. Bu məqsədlə aşağıdakı tədbirlərin icrası nəzərdə tutulur:\n- beynəlxalq akademik assosiasiyaların və birgə elmi-texnoloji mərkəzlərin yaradılması;\n- ortaq elmi tədqiqat proqramlarının işlənməsi və səmərəli koordinasiyası;\n- elmi innovasiya siyasətinin beynəlxalq hüquqi əsaslara və normalara uyğun aparılması;\n- elmi qurumların dövlətlərarası elmi əməkdaşlığın təşkilində fəal iştirakı;\n- dünya elminin nailiyyətlərinin öyrənilməsi və onların ölkənin sosial iqtisadi sahələrində geniş tətbiqi;\n- xarici ölkələrdə təhsil almaq və təcrübə keçmək yolu ilə yüksəkixtisaslı kadrların hazırlanması;\n- dünya elminin inkişafı kontekstində Azərbaycan elminin problem və vəzifələrinin öyrənilməsi;\n- AMEA-nın ölkənin beynəlxalq elmi layihə və proqramlarını həyata keçirən mərkəz kimi formalaşdırılması;\n- elmi tədqiqatların maliyyələşdirilməsi üçün müxtəlif beynəlxalq fondlardan vəsaitlərin cəlb olunması məqsədi ilə müvafiq tədbirlərin həyata keçirilməsi və beynəlxalq təşkilatların qrant müsabiqələrində fəal iştirakın təmin edilməsi;\n- dünya elminin son nailiyyətlərindən istifadə etməklə konkret sosial, iqtisadi, ictimai, mədəni və digər məsələlərin həllində elmi nəticələrin və yeni texnologiyaların xarici ölkələrdən alınması, icarəyə götürülməsi və ya xüsusi kontraktlar formasında onlardan istifadə edilməsi.\n13. Yüksəkixtisaslı kadrların hazırlanması\nElmi fəaliyyətin əsas daşıyıcıları yüksəkixtisaslı kadrlardır. Yüksək səviyyəli elmi kadr hazırlığı dedikdə elmi yeniliklərə həssas, nəzəri və metodoloji biliklərə fəal yiyələnən, tədqiqatçı - mütəxəssislərin yetişdirilməsi nəzərdə tutulur. Kadr hazırlığı tədqiqatçıların əvəzedici nəslinin davamlı yeniləşməsinə əsaslanır.\nAzərbaycanda elm sahəsində kadr hazırlığı üzrə aşağıdakı vəzifələrin həyata keçirilməsi zəruridir:\n- cəmiyyətdə elmin nüfuzunun artırılması;\n- alimin sosial statusunun açıq və demokratik cəmiyyət quruculuğunun əsas əlamətlərindən biri olmasının təsdiqi;\n- gənc alimlərin elmi fəaliyyətinin stimullaşdırılması və onlara fundamental elmi tədqiqatlar aparmaq üçün əlverişli imkanların yaradılması məqsədi ilə müvafiq fondların təşkili;\n- elmi kadrların əməyinin stimullaşdırılmasında fərdi yanaşma metodundan istifadə edilməsi;\n- Azərbaycanda elmi tədqiqatların mərkəzi olan AMEA-nın yüksəkixtisaslı kadrların hazırlanması sahəsində fəaliyyətinin yeni əsaslar üzərində qurulması;\n- ölkənin ali məktəblərindəki perspektivli gənc tədqiqatçıların AMEA-da xüsusi proqram əsasında təkmilləşdirilməyə cəlb olunması;\n- elmi müəssisələrdə əməkhaqqı və mükafat sisteminin təkmilləşdirilməsi;\n- yüksək ixtisaslı kadrların hazırlığı işinə yeni elmi tələblərlə yanaşmanın təmin edilməsi;\n- təhsil haqqında qanunlarda elm və təhsil arasında qarşılıqlı əlaqələrin inkişafına və elmi kadrların hazırlanmasına dair konseptual tezislərin geniş əks olunması;\n- ölkədə müdafiə olunan dissertasiyaların mövzusu və məzmununun müasir elmin inkişaf istiqamətlərinə uyğunluğunun təmin edilməsi;\n- elmi fəaliyyətin idarə olunması üzrə menecer kadrların hazırlanması;\n- Elmin İnkişaf Fondu çərçivəsində elmdə gənc kadr potensialının gücləndirilməsi üçün proqramların işlənib hazırlanması.\n14. Elmi məktəblərin qorunması və varisliyin təmin edilməsi\nAzərbaycanda elmi-tədqiqat sahəsində ənənələr davam etdirilməli, əqli mülkiyyət, elmi yaradıcılıq və elmi məktəblər daxilində varislik qorunmalıdır. Nəsillərin və elmi ənənələrin davamlı şəkildə əvəzlənməsinin müasir elmin inkişafının əsasını təşkil etməsi prinsipinə riayət olunmalıdır.\nMövcud elmi məktəblərin inkişafı üçün respublikanın elmi tədqiqat institutlarında, nazirlikləri və dövlət komitələri nəzdində fəaliyyət göstərən elmi strukturlarda, ali məktəblərdə və digər qurumlarda aparılan elmi tədqiqatlar əlaqələndirilməli, tədqiqatçılar arasında elmi kommunikasiyalar müasir standartlar səviyyəsində təşkil olunmalı, ənənəvi elmi məktəblər təbliğ edilməlidir. Bu məqsədlə aparıcı elmi istiqamətlər üzrə araşdırmaların davamlı surətdə gənc tədqiqatçılara ötürülməsi üçün xüsusi proqram hazırlanmalı, ali məktəblərin və sahə institutlarının elmi kadrlarla təminatı, maddi-texniki bazası müasir tələblərə uyğun yeniləşməli, tədqiqatların təşkili, idarə edilməsi və beynəlxalq əməkdaşlıq gücləndirilməlidir.\nElmi varisliyin təmin edilməsi Azərbaycanın və dünyanın qabaqcıl ölkələrindəki elmi ənənələrin sintezinə nail olmaqla yeni elmi tədqiqat ənənəsinin yaranmasına, ölkənin elm üzrə qabaqcıllar sırasına çıxmasına xidmət etməlidir.\n15. Elmi tədqiqat qurumlarının maddi-texniki bazasının müasir tələblərə uyğunlaşdırılması\nAzərbaycan Respublikasının əksər elmi müəssisələrinin inzibati binaları, laboratoriyaları və konstruktor büroları, təyinatından asılı olmayaraq, onlarda mövcud olan avadanlıqlar keçmiş SSRİ dövründən qalmış, istər texniki vəziyyəti baxımından, istərsə də mənəvi cəhətdən köhnəlmişdir. Bu sahədə Azərbaycan elminin prioritet istiqamətlərinə uyğun olaraq vəziyyətin əsaslı şəkildə yaxşılaşdırılması üçün respublikanın elmi müəssisələrində elmi-texniki bazanın modernləşdirilməsi sahəsində təxirəsalınmaz tədbirlər həyata keçirilməlidir. Elmi müəssisələrin texniki avadanlıqla təchizatında onların statusu, reytinqi və real ehtiyacları obyektiv olaraq nəzərə alınmalıdır.\nElmi müəssisələr strateji tədqiqatlar üçün zəruri olan müasir elmi cihazlarla, kompleks avadanlıqla təmin edilməli, iş şəraiti yaxşılaşdırılmalıdır. Büdcə hesabına maliyyələşdirilən elmi müəssisələrin inzibati binaları, laboratoriyaları və onların maddi-texniki təminatı dünya standartlarına cavab verməlidir. Həmçinin elmi tədqiqat müəssisələri müasir laboratoriya korpusları və avadanlıqla təmin olunmalı; laboratoriyalar müasir informasiya və kommunikasiya şəbəkəsi ilə təmin edilməli; laboratoriyalar aparılan elmi tədqiqatların təyinatına uyğun reaktiv və yardımçı maddələrlə təmin edilməli; elmi tədqiqat müəssisələri müvafiq bazalar və sınaq-təcrübə sahələri ilə təmin edilməli; çöl ekspedisiyaları üçün dayaq məntəqələrinin yaradılması sahəsində işlər yaxşılaşdırılmalı, nəqliyyatla lazımi səviyyədə təminat inkişaf etdirilməli; alimlərin iş şəraiti müasir dünya standartlarına uyğunlaşdırılmalı; müxtəlif elm sahələrində alınmış nəticələrin, xüsusilə ictimai-humanitar elm sahələrindəki ədəbiyyatın nəşri sahəsində təxirəsalınmaz tədbirlər görülməlidir.\n16. Elm, təhsil və istehsalın inteqrasiyası\nElmi tədqiqatların müasir nəzəri və metodoloji üstünlükləri onların tətbiqi imkanları və təhsillə əlaqəsi ilə müəyyənləşdirilir. İnformasiya cəmiyyətində mükəmməl bir sistemin tərkib hissələri kimi elmin, təhsilin və istehsalatın inteqrasiyasının mərkəzində bilik dayanır.\nAzərbaycan Respublikasının bu sahədə aparıcı ölkəyə çevrilməsi prosesi mərhələli xarakter daşımalı, ilk addım kimi mövcud elmi, metodoloji, tədris və istehsal bazası əsasında inteqrasiya əldə olunmalıdır. Bu istiqamətdə aşağıdakı vəzifələrin həyata keçirilməsi məqsədəuyğundur:\n- elmin son nailiyyətlərinin ali məktəblərin tədris proqramlarına daxil edilməsi, elmi biliklərlə qabaqcıl tədris üsullarının vəhdətinə nail olunması;\n- ali məktəblərdə elmi-tədqiqat fəaliyyətinin səmərəli təşkili məqsədli AMEA-nın görkəmli alimlərinin rəhbərliyi altında xüsusi problemlərə aid elmi laboratoriyaların yaradılması;\n- elm, təhsil, mədəniyyət sistemlərinin prioritet sahələrinin inkişafı üçün elmi kadr potensialının hazırlanması;\n- özəl ali təhsil müəssisələrində elmi tədqiqat işlərinin aparılması sahəsində fəaliyyətin təşkili və təkmilləşdirilməsi;\n- elmin müxtəlif sahələri arasında üzvi əlaqələr sayəsində vahid biliyin formalaşdırılması;\n- dünya elmində texniki və humanitar sahələr arasında bağlılıq yaradan yeni universal elmi tədqiqat istiqamətlərinin intensiv inkişafının, ümumiləşdirici elmi metodologiyaların təhsil prosesində nəzərə alınması;\n- fənlərarası tədqiqat sahələrinin, informasiya-kommunikasiya vasitələrinin, yeni elmi monitorinq sistemlərinin ali məktəblərdə tədrisin tərkib hissəsinə çevrilməsi;\n- elmin innovasiya fəaliyyətinin gücləndirilməsi, tədqiqatların bilavasitə tətbiqi mexanizminin hazırlanması;\n- elmi fəaliyyətdə nəzəri nəticələrin, monitorinqin və elmi proqnozlaşdırmanın vəhdətinin təmin edilməsi;\n- intellektual məhsul bazarının strukturunun təkmilləşdirilməsi, elmi tədqiqatların nəticələrinin tətbiqi üzrə vasitəçi fəaliyyət şəbəkəsinin yaradılması;\n- yeni istehsal müəssisələrinin yaradılmasının vacibliyi nəzərə alınmaqla, aparıcı və zəruri elm sahələrinin tətbiqi metodologiyasının hazırlanması və inkişaf etdirilməsi;\n- müasir inkişafın tələblərinə uyğun olaraq iqtisadiyyatın bütün sahələrində elmi nailiyyətlərdən optimal istifadə edilməsi;\n- məqsədyönlü fundamental araşdırmalara əsaslanan biliklərin, nəzəri tədqiqatların ən qısa zamanda istehsalata tətbiqinin təmin olunması;\n- elmi tədqiqatların, yeni texnologiyaların mənimsənilməsinə və onların cəmiyyətin tərəqqisi üçün istifadə edilməsinə geniş yol açan texnoparkların yaradılması;\n- müasir cəmiyyətdə elmin məzmun, funksiya, tədqiqat istiqaməti, tədqiqat miqyası və strateji məqsəd baxımından daha mükəmməl mərhələyə keçməsində texnoparklardan məqsədyönlü istifadə olunması.\n17. Elmi işçilərin sosial müdafiəsi\nElmi işçilərin sosial statusu cəmiyyətdə elmi fəaliyyətin nüfuzunun artmasına, gənc tədqiqatçıların elmə cəlb edilməsinə, cəmiyyətin intellektual səviyyəsinin yüksəlməsinə yardım edən əsas amildir. Alimlərin sosial statusunun yüksəldilməsinə dair proqramlarda beynəlxalq təcrübə nəzərə alınmalı, Azərbaycanda elmi işçilərin cəmiyyətdə yerini və rolunu müəyyənləşdirməkdə ondan istifadə edilməlidir. Elmi işçilərin sosial durumunun müasir tələblər səviyyəsinə qaldırılması onların bütün bilik və bacarıqlarını elmi tədqiqatlara sərf etməsi üçün zəruri şərtdir. Alimin sosial vəziyyətinin yaxşılaşdırılması elmin effektivliyinin artırılmasının təməl prinsiplərindən biri kimi qəbul edilir.\nElmi işçilərin mənzil şəraitinin yaxşılaşdırılması istiqamətində tədbirlər planı hazırlanıb həyata keçirilməli, elm sahəsində çalışanların tibbi sığortası təmin olunmalı, elmi işçilərin fəaliyyəti ərzində ehtimal olunan bədbəxt hadisə və ya qəzalardan sığortalanması proqramı işlənib hazırlanmalı və tətbiq edilməlidir. Alimlərin istirahəti və yaşlı alim nəslinin sosial təminatı ilə bağlı problemlər kompleks həllini tapmalıdır.\n18. Elmin normativ hüquqi bazasının yaradılması\nAzərbaycan Respublikası hüquqi dövlət olaraq elm sahəsində dövlət siyasətini müəyyən edən, elmi fəaliyyəti, dövlət orqanları ilə elmi və texnoloji məhsulun (işlərin və xidmətlərin) istehsalçıları arasındakı münasibətləri, innovasiya siyasətini bazar iqtisadiyyatının tələblərinə uyğun tənzimləyən müvafiq hüquqi normativ bazaya malik olmalıdır.\nElm siyasətinin hüquqi normaları elmin inkişafı üçün zəruri şəraitin yaradılmasına xidmət göstərməlidir.\nElmi işçinin statusu, elm və texnika sahəsində dövlət proqramları və onların icra mexanizmi, innovasiya siyasəti, alim və mütəxəssislərin hüquqlarının qorunması, intellektual mülkiyyət və elmi proqnozlaşdırma haqqında hüquqi sənədlər hazırlanıb müvafiq qaydada qəbul edilməlidir.\nEyni zamanda elmi və texniki nailiyyətlərdən sui-istifadə və elmi araşdırmalarda etik prinsiplərin pozulması hallarının qarşısının alınması müvafiq üsullarla tənzimlənməlidir.\nBu sahələrdə hüquqi bazanın yaradılması ölkənin tarixən əldə etdiyi intellektual sərvəti qorumağa, mövcud intellektual potensialı inkişaf etdirməyə və hər bir yaradıcı adamın hüquqlarını təmin etməyə, elmi proqnozların verilməsinin və onların müvafiq dövlət qurumları tərəfindən icrası prosesinin tənzimlənməsinə imkan yaradacaqdır.\n19. Elmin informasiya təminatı\nAzərbaycan Respublikasında elmin informasiya təminatının inkişaf etdirilməsi üçün aşağıdakı istiqamətlərə diqqət yetirilməlidir:\n- ölkə kitabxanalarının elmin müxtəlif sahələrinə aid ədəbiyyatla təmin olunmasının yaxşılaşdırılması;\n- informasiya mübadiləsi üçün qabaqcıl telekommunikasiya infrastrukturunun yaradılması;\n- müasir informasiya texnologiyalarından, elektron jurnallardan, telekonfranslardan və s.-dən istifadənin inkişaf etdirilməsi;\n- elmin müxtəlif sahələrində kompyuter vasitəsilə sınaqların aparılması;\n- fənlərarası yanaşma çərçivəsində elmi modellərdən və göstəricilərdən ibarət Milli İnformasiya Bankının təşkili;\n- elmin təşkilini, idarə olunmasını və alınmış elmi nəticələrin tətbiqini gücləndirmək məqsədi ilə "elektron elm" modelinin hazırlanması;\n- yeni informasiya texnologiyalarının tətbiqi.\nElmin informasiya təminatının yaxşılaşdırılmasına yönələn bu tədbirlər müasir informasiya cəmiyyətinə keçid şəraitində elmin baş verən proseslərlə kompleks uyğunlaşdırılmasını nəzərdə tutur.\n20. Yekun müddəalar\nBu Strategiya Azərbaycan Respublikasında elmi qurumların strukturunun müəyyənləşdirilməsi, tədqiqatların müasir standartlar səviyyəsində aparılması və maliyyələşdirilməsi, ölkənin elmi kadr potensialının artırılması və onun sosial müdafiəsinin gücləndirilməsi, Azərbaycan elminin beynəlxalq elm məkanına inteqrasiyası, bütövlükdə elmin inkişaf etdirilməsi məqsədi ilə hazırlanmışdır.\nStrategiya Azərbaycan Respublikasının Konstitusiyasına, Azərbaycan Respublikası Prezidentinin 2003-cü il 4 yanvar tarixli Fərmanı ilə təsdiq edilmiş Azərbaycan Milli Elmlər Akademiyasının Nizamnaməsinə, elmi fəaliyyətin təşkili və nizamlanması sahəsində mövcud əsasnamələrə, elm sahəsində mövcud normativ hüquqi aktlara əsaslanır:\nSənədin müddəaları təkcə Azərbaycan Milli Elmlər Akademiyasının ixtisaslaşdırılmış elmi tədqiqat institutlarının deyil, ayrı-ayrı istiqamətlər üzrə dövlət siyasətinə cavabdeh olan rəsmi strukturların qarşısında təxirəsalınmaz tələblər irəli sürür. Bu baxımdan Strategiyanın həyata keçirilməsi elmi qurumlarla müvafiq icra orqanlarının birgə fəaliyyətinin, qarşılıqlı əməkdaşlığının əhəmiyyətini artırır. Strategiya Azərbaycanın elmi potensialının, xüsusən Azərbaycan Milli Elmlər Akademiyasının elmi-texniki potensialının, onun innovasiya siyasətinin və kadr hazırlığının imkanlarına əsaslanır.\nStrategiya Azərbaycan Respublikasında elmin inkişafını təşkil və təmin edən, dövlətin elm və elmi-texniki siyasətini həyata keçirən, respublikadakı bütün elmi müəssisələrin və ali məktəblərin elmi tədqiqat fəaliyyətini əlaqələndirən və istiqamətləndirən, Azərbaycan Respublikasını xarici ölkələrdə elmi fəaliyyət sahəsində təmsil edən ali dövlət elmi təşkilatı olan Azərbaycan Milli Elmlər Akademiyasının bundan sonrakı fəaliyyətində onun üzərinə xüsusi vəzifələr və məsuliyyət qoyur.\nStrategiyanın müddəaları dövlət orqanlarının iştirakı ilə ictimai birliklər, qeyri-hökumət təşkilatları, tədqiqat mərkəzləri, şirkətlər tərəfindən ölkənin elm, təhsil, səhiyyə, rabitə,\nmədəniyyət, incəsənət, diplomatiya, hərbi, sənaye, energetika, istehsal və digər qurumlarında elmi fəaliyyətin əlaqələndirilməsi vasitəsilə həyata keçirilməlidir.\nStrategiya Azərbaycan Respublikasının milli maraqlarının və təhlükəsizlik siyasətinin əsas istiqamətlərinin elmi və texnoloji amillərini müəyyən edir, ölkədə demokratik, hüquqi dövlət quruculuğuna, vətəndaş cəmiyyətinin inkişafına, davamlı iqtisadi və sosial tərəqqiyə xidmət göstərir.\nStrategiyanın müddəalarına uyğun tədbirlər "Azərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı"na əsasən həyata keçiriləcəkdir.\nAzərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı\nSon illər ölkəmizdə aparılan uğurlu islahatlar, quruculuq işləri, iqtisadiyyatda baş verən irəliləyişlər, neft və qeyri-neft sektorunun inkişafı müsbət nəticələrə gətirib çıxarmış, regionların sosial-iqtisadi inkişafı, əhalinin sosial vəziyyətinin yaxşılaşdırılması istiqamətində mühüm nailiyyətlər əldə edilmişdir. Dövlət siyasətinin əsas prioritetlərindən biri olan elm sahəsində də ardıcıl işlər davam etdirərək elmi-texniki potensialın qorunub saxlanılması, yüksəkixtisaslı kadrların hazırlanması, cəmiyyətdə elmi işçilərin nüfuzunun artırılması istiqamətində müvafiq tədbirlər həyata keçirilmiş, bir sıra mühüm qərarlar qəbul olunmuşdur.\nAzərbaycan Respublikası Prezidentinin 2003-cü il 4 yanvar tarixli Fərmanına əsasən Azərbaycan Milli Elmlər Akademiyası (AMEA) Azərbaycan Respublikasında elmin inkişafını təşkil və təmin edən, dövlətin elm və elmi-texniki siyasətini həyata keçirən, Azərbaycan Respublikasındakı bütün elmi müəssisələrin və ali məktəblərin elmi-tədqiqat fəaliyyətini əlaqələndirən və istiqamətləndirən, Azərbaycan Respublikasını xarici ölkələrdə elmi və elmi-texniki fəaliyyət sahəsində təmsil edən ali dövlət elmi təşkilatıdır.\nHazırda AMEA-da elmi fəaliyyətin səmərəliliyinin daha da artırılması, elmi-texniki potensialın qorunması və inkişaf etdirilməsi, ölkəmizin digər elmi müəssisələrində və ali məktəblərində aparılan fundamental və tətbiqi tədqiqatların əlaqələndirilməsi, onların nəticələrinin sosial-iqtisadi və digər sahələrdə tətbiqinin təmin edilməsi, elmi kadrlardan düzgün istifadə edilməsi məqsədi ilə müəyyən tədbirlər görülür.\nLakin bazar iqtisadiyyatının xüsusiyyətləri elmi fəaliyyət sahəsində əsaslı islahatların aparılmasını, elmi nailiyyətlərin və yeni texnologiyaların praktikada tətbiqi üçün daha səmərəli mexanizmlərin işlənib hazırlanmasını zəruri edir.\nAzərbaycan Respublikası Prezidentinin 2008-ci il 10 aprel tarixli Sərəncamına əsasən Azərbaycan elmində islahatların aparılması ilə bağlı Dövlət Komissiyası yaradılmışdır. Dövlət Komissiyasına respublikamızda 2009-2015-ci illərdə elmin inkişafı üzrə Milli Strategiyanın və həmin strategiyanın həyata keçirilməsi ilə bağlı Dövlət Proqramının hazırlanması tapşırılmışdır.\nDövlət Komissiyası mühüm sosial-iqtisadi problemlərin həllində elmin və texnikanın rolunun yüksəldilməsi, dövlətin informasiya ehtiyatlarının artırılması və innovasiya proseslərinin sürətləndirilməsi məqsədi ilə elmi fəaliyyətin, onun idarəetmə sisteminin və maliyyələşdirilməsinin təkmilləşdirilməsinə dair Dövlət Proqramı hazırlamışdır. Bu Proqrama əsasən 2015-ci ilədək elm sferasında islahatların aparılması, onun idarəetmə və təşkilat sisteminin təkmilləşdirilməsi, elmi tədqiqat istiqamətlərinin dəqiqləşdirilməsi, kadr hazırlığının yaxşılaşdırılması, elmi və elmi xidmət müəssisələrinin işinin səmərəliliyinin yüksəldilməsi istiqamətində bir sıra konkret tədbirlərin həyata keçirilməsi nəzərdə tutulur.\nProqramın məqsədi respublikanın alim və mütəxəssislərinin təbiət, texnika, humanitar və ictimai elmlərin aparıcı istiqamətlərində fundamental və tətbiqi tədqiqatların inkişafına yönəlmiş yaradıcılıq səylərini birləşdirmək, sosial-iqtisadi və mənəvi inkişafın mühüm problemləri üzrə perspektiv tədqiqatları təşkil etmək, elm və texnikanın nailiyyətlərinin praktikada istifadə edilməsi üçün tədbirlər görmək, elmi müasir cəmiyyətimizin qurulmasını təmin edən əsas amilə çevirməkdir.\n3. Proqramın əsas vəzifələri\nProqram aşağıdakı əsas vəzifələrin həyata keçirilməsinə yönəlmişdir:\n- fundamental elmin, vacib tətbiqi tədqiqatların, araşdırmaların inkişafını və milli istehsalatın yeni texnologiyalara tələbatını ödəmək məqsədi ilə təşkilati və iqtisadi mexanizmlərin yaradılması;\n- elmi, elmi-texnoloji və innovasiya fəaliyyətinin normativ hüquqi bazasının təkmilləşdirilməsi;\n- elm və texnologiyalar sahəsində yüksəkixtisaslı elmi və mühəndis kadrların hazırlanması sisteminin təkmilləşdirilməsi;\n- dünyadakı müasir meyilləri nəzərə alaraq, elmi tədqiqatların və təcrübi işləmələrin prioritet istiqamətlərinin müəyyənləşdirilməsi;\n- beynəlxalq elmi-texniki əməkdaşlığın inkişaf etdirilməsi;\n- elm və təhsilin inteqrasiyası;\n- elmi işçilərin statusunun, sosial təminatının və gəlirlərinin artırılmasına yönəlmiş qanunvericilik bazasının yaradılması.\nProqramın həyata keçirilməsi ilə aşağıdakı nəticələr əldə olunacaq:\n- Azərbaycan Respublikasında təbiət, texnika, humanitar və ictimai elm sahələrində fundamental və tətbiqi tədqiqatlar inkişaf etdiriləcək;\n- Azərbaycanın sosial-iqtisadi maraqları, dünya elminin müasir inkişaf meyilləri nəzərə alınaraq AMEA-da, respublikanın digər elmi müəssisələrində və ali məktəblərində aparılan fundamental və tətbiqi tədqiqatların prioritet istiqamətləri müəyyənləşdiriləcək;\n- qısa və uzunmüddətli məqsədli kompleks elmi proqramlar işlənib həyata keçiriləcək;\n- elmi müəssisələrin yeni statusuna və vəzifələrinə uyğun onların maddi-texniki bazası möhkəmləndiriləcək;\n- elmi, elmi-texnoloji və innovasiya fəaliyyətinin normativ hüquqi bazası gücləndiriləcək;\n- elm və texnologiyalar sahəsində yüksəkixtisaslı kadrların hazırlanması yaxşılaşdırılacaq;\n- beynəlxalq elmi-texniki əməkdaşlıq inkişaf etdiriləcək;\n- elmin maliyyələşdirilməsi sistemi təkmilləşdiriləcək;\n- elmi işçilərin sosial təminatı yaxşılaşdırılacaqdır.\n5. Proqramın maliyyələşdirilməsi\nAzərbaycan Respublikasında 2009-2015-ci illərdə elmin inkişafı üzrə Milli Strategiya və həmin strategiyanın həyata keçirilməsi ilə bağlı Dövlət Proqramında nəzərdə tutulan tədbirlər aşağıdakı maliyyə mənbələri hesabına həyata keçiriləcəkdir:\n- Dövlət büdcəsində müvafiq dövlət qurumlarının xərclər smetasında elm üçün nəzərdə tutulmuş vəsaitlər;\n- Elmin İnkişaf Fondunun vəsaitləri;\n- Büdcədən kənar vəsaitlər (kreditlər, qrantlar, beynəlxalq donorların və maliyyə qurumlarının ianələri və digər mənbələr).\n6. Proqramın icrasına dair Tədbirlər Planı\nElmi müəssisələrin fəaliyyətinin monitorinqi, ümumi vəziyyət haqqında geniş hesabatın tərtib edilməsi və müvafiq təkliflərin işlənib hazırlanması\nMilli Elmlər Akademiyası, tabeliyində elmi müəssisələr olan dövlət qurumları\nAzərbaycan Milli Elmlər Akademiyasında, ölkədə mövcud olan elmi müəssisələrdə və ali məktəblərində fundamental və tətbiqi elmi tədqiqatların prioritet istiqamətlərinin müəyyənləşdirilməsi\nElm, texnologiya və texnikanın prioritet istiqamətlərinə uyğun aparılan fundamental və tətbiqi elmi tədqiqatların planlarının hazırlanması\nElmi müəssisələrin və ali məktəblərin elmi-tədqiqat işlərinin əlaqələndirilməsi və onların yekunlarına dair hesabatların təhlili, Azərbaycan Milli Elmlər Akademiyasının ümumi yığıncağında müzakirə olunması və təsdiq edilməsi\nAzərbaycan Milli Elmlər Akademiyasında, ölkədə mövcud olan elmi müəssisələrdə və ali məktəblərdə aparılan fundamental və tətbiqi tədqiqatların nəticələrinin müvafiq dövlət proqramları çərçivəsində tətbiqinin təmin edilməsi\nNazirlər Kabineti, Milli Elmlər Akademiyası, tabeliyində elmi müəssisələr olan dövlət qurumları\nElmi, sosial-iqtisadi və mənəvi-mədəni inkişaf üzrə strateji əhəmiyyətli dövlət proqramlarının, innovasiya layihələrinin hazırlanmasında və ekspertizasında müvafiq elmi müəssisələrin və aparıcı alimlərin iştirakının təmin edilməsi\nElm sahəsində idarəetmə sisteminin təkmilləşdirilməsinə dair təkliflərin işlənib hazırlanması\nRegionların sosial-iqtisadi inkişafı ilə bağlı Dövlət Proqramının həyata keçirilməsində bölgələrdə fəaliyyət göstərən elmi müəssisələrin və ali məktəblərin iştirakını təmin etməklə elmin inkişafına nail olmaq üçün təkliflərin hazırlanması\nİqtisadiyyat və Sənaye Nazirliyi, Milli Elmlər Akademiyası, Təhsil Nazirliyi \nXarici ölkələrdə Azərbaycanın tarixi və mədəniyyəti ilə bağlı olan mənbələrin müəyyənləşdirilməsi, əldə edilməsi və tədqiqi istiqamətində tədbirlərin genişləndirilməsi\nMədəniyyət və Turizm Nazirliyi, Xarici İşlər Nazirliyi, Milli Elmlər Akademiyası\niqtisadiyyatın hərbi və mülki sektorlarına bilik və texnologiyaların ötürülməsi sahəsində elmi fəaliyyətin gücləndirilməsi, ikili təyinatlı texnologiyaların yaradılması və onların istifadəsinin genişləndirilməsi\nİqtisadiyyat və Sənaye Nazirliyi, Müdafiə Sənayesi Nazirliyi, Elmlər Akademiyası\nFundamental elmi əsərlərin, o cümlədən çoxcildli əsərlərin nəşrə hazırlanması və nəşri üçün müvafiq dövlət proqramının işlənib hazırlanması\nElmin inkişafını təmin edən maliyyələşdirmə sisteminin tətbiqi, 2010-2015-ci illər üçün elmin büdcədən maliyyələşmə proqnozunun Milli\nStrategiyaya uyğun yenidən işlənilməsi\nMilli Elmlər Akademiyası, Maliyyə Nazirliyi\nAli məktəblərin elmi tədqiqat bölmələrinin fundamental tədqiqatların aparılmasına cəlb olunması və bu tədqiqatların dövlət büdcəsindən müvafiq qaydada maliyyələşdirilməsinin təmin edilməsi\nMilli Elmlər Akademiyası, Maliyyə Nazirliyi, Təhsil Nazirliyi\nElmi əsərlərin nüfuzlu jurnallarda, nəşriyyatlarda çap edilməsi üçün müvafiq mexanizmin işlənib hazırlanması\nNazirlər Kabineti, Maliyyə Nazirliyi, Milli Elmlər Akademiyası\nEkspedisiyalar və çöl işləri ilə bağlı elmi\ntədqiqatların səmərəliliyinin artırılması üçün müvafiq maliyyə təminatının və maddi-texniki bazanın yaradılması\nNazirlər Kabineti, Milli Elmlər Akademiyası Maliyyə Nazirliyi\nElmin inkişafı təmin etmək üçün mövcud fondların fəaliyyətinin genişləndirilməsi, yeni fondların yaradılması, Elmin İnkişaf Fondunun əsasnaməsinin və fəaliyyəti ilə bağlı digər normativ sənədlərin hazırlanması\nGənc alimlərin elmi fəaliyyətini stimullaşdırmaq və onların fundamental elmi tədqiqatların aparılmasında yaradıcılıq imkanlarını artırmaq üçün məqsədli proqramların və xüsusi fondların\nGənclər və İdman Nazirliyi, Milli Elmlər Akademiyası, Təhsil Nazirliyi\nDövlətlərarası elmi əməkdaşlığın genişləndirilməsi, birgə elmi layihə və proqramların həyata keçirilməsi və elmi tədqiqatların maliyyələşdirilməsi üçün beynəlxalq fondlardan vəsaitlərin cəlb olunması\nMilli Elmlər Akademiyası, Xarici İşlər Nazirliyi, Təhsil Nazirliyi\nMilli Strategiyaya uyğun olaraq elmi potensialın formalaşdırılması üçün xarici ölkələrdə yüksək ixtisaslı elmi mütəxəssislərin hazırlanması və\nonların elmi müəssisələrdə müvafiq işlə təmin olunması istiqamətində normativ hüquqi bazanın yaradılması\nElmlər Akademiyası, Xarici İşlər Nazirliyi, Təhsil Nazirliyi, Ədliyyə Nazirliyi\nMilli Elmlər Akademiyası, sahə elmi tədqiqat institutları və ali məktəb müəssisələrinin birgə fundamental və tətbiqi elmi tədqiqat işlərinin aparılması, həmin institutlarda çalışan alimlər tərəfindən tələbələrin buraxılış işlərinə, magistrantların dissertasiyalarına rəhbərliyin həyata keçirilməsi, elmi-texniki bazadan istifadə edilməsi məqsədi ilə elmi tədqiqat institutlarında və istehsalatda ali məktəblərin bazalarının yaradılması və bu məsələlərin hüquqi əsaslarının işlənib hazırlanması\nElmlər Akademiyası, Təhsil Nazirliyi, tabeliyində elmi müəssisələr olan dövlət qurumları\n"Azərbaycan Respublikasında elmi və elmi -\npedaqoji işçilərə alimlik dərəcələri verilməsi üzrə ixtisasların nomenklaturası"nın YUNESKO-nun və digər beynəlxalq təşkilatların qəbul etdiyi elmi ixtisas siyahılarına uyğunlaşdırılması\nTəhsil Nazirliyi, Milli Elmlər Akademiyası, Ali Attestasiya Komissiyası, İqtisadi İnkişaf Nazirliyi\nElmi müəssisələrin və bu müəssisələrdə çalışan işçilərin attestasiyası sisteminin təkmilləşdirilməsi üçün normativ hüquqi sənədlərin hazırlanması və təsdiq edilməsi\nNazirlər Kabineti, Milli Elmlər Akademiyası, Əmək və Əhalinin Sosial Müdafiəsi Nazirliyi, Ədliyyə Nazirliyi\nElmi tədqiqat işlərinin yüksək səviyyədə yerinə yetirilməsini təmin etmək üçün elmi müəssisələrin maddi-texniki bazasının müasirləşdirilməsi\nNazirlər Kabineti, Milli Elmlər Akademiyası, Maliyyə Nazirliyi, İqtisadiyyat və Sənaye Nazirliyi, Təhsil Nazirliyi \nElmi tədqiqat işlərinin istehsalata tətbiqini sürətləndirmək üçün texnoparkların yaradılmasına dair təkliflərin və müvafiq normativ hüquqi sənədlərin hazırlanması\nMilli Elmlər Akademiyası, Təhsil Nazirliyi, İqtisadi İnkişaf Nazirliyi, Maliyyə Nazirliyi, Ədliyyə Nazirliyi\nİdxal olunan elmi cihazlar və avadanlıqlara\ngüzəştli gömrük rüsumlarının və vergilərin tətbiq edilməsi ilə bağlı normativ sənədlərin\nhazırlanması və təsdiq edilməsi\nNazirlər Kabineti, Dövlət Gömrük Komitəsi, Vergilər Nazirliyi\nElmi müəssisələrdə müasir informasiya və telekommunikasiya vasitələrinin geniş tətbiqi, internet şəbəkələrinin inkişafı və elektron kitabxanaların təşkili\nRabitə və Yüksək Texnologiyalar Nazirliyi, Milli Elmlər Akademiyası, Təhsil Nazirliyi, Mədəniyyət və Turizm Nazirliyi \nElmi müəssisələr və kitabxanalar üçün müasir standartlara cavab verən binaların tikilməsi və onların müvafiq avadanlıqla təchiz edilməsi\nNazirlər Kabineti, İqtisadiyyat və Sənaye Nazirliyi, Maliyyə Nazirliyi, Milli Elmlər Akademiyası, Təhsil Nazirliyi\nElmi işçilərin əməyinin stimullaşdırılması, onların sosial müdafiəsinin, o cümlədən mənzil təminatının yaxşılaşdırılması üçün müvafiq proqramların hazırlanması\nNazirlər Kabineti, Milli Elmlər Akademiyası, Əmək və Əhalinin Sosial Müdafiəsi Nazirliyi\nElmin inkişaf strategiyasının həyata keçirilməsi ilə bağlı məsələlərin müzakirəsinə həsr edilmiş elmi sessiya, konfrans, simpozium, konqres və qurultayların keçirilməsi\n 14 may 2014-cü il tarixli 164 nömrəli Azərbaycan Respublikası Prezidentinin Fərmanı (“Azərbaycan” qəzeti 16 may 2014-cü il, № 101) ilə “Azərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı”nın 6-cı hissəsinin 9-cu, 11-ci, 24-cü və 28-ci bəndlərində “İqtisadi İnkişaf” sözləri “İqtisadiyyat və Sənaye” sözləri ilə əvəz edilmişdir.\n 16 avqust 2016-cı il tarixli 1023 nömrəli Azərbaycan Respublikası Prezidentinin Fərmanı (“Respublika” qəzeti, 17 avqust 2016-cı il, № 178, Azərbaycan Respublikasının Qanunvericilik Toplusu, 2016-cı il, № 8, maddə 1384) ilə 6-cı hissənin 24-cü bəndindən “və Sənaye” sözləri çıxarılmışdır.\n 2 sentyabr 2014-cü il tarixli 247 nömrəli Azərbaycan Respublikası Prezidentinin Fərmanı (Azərbaycan Respublikasının Qanunvericilik Toplusu, 2014-cü il, № 09, maddə 1027) ilə “Azərbaycan Respublikasında 2009-2015-ci illərdə elmin inkişafı üzrə Milli Strategiyanın həyata keçirilməsi ilə bağlı Dövlət Proqramı”nın “6. Proqramın icrasına dair Tədbirlər Planı”nın 27-ci hissəsinin “İcraçılar” sütununda “Rabitə və İnformasiya Texnologiyaları Nazirliyi” sözləri “Rabitə və Yüksək Texnologiyalar Nazirliyi” sözləri ilə əvəz edilmişdir.


Avropadan şərqə “dönüş”: “Amerikanın təsirindən çıxmaq asan deyil” – Politoloq – Yenicag.Az\nAna Səhifə Banner Avropadan şərqə “dönüş”: “Amerikanın təsirindən çıxmaq asan deyil” – Politoloq\nAvropadan şərqə “dönüş”: “Amerikanın təsirindən çıxmaq asan deyil” – Politoloq\nYeni Çağ Media Qrupu – Avqust 31, 2018 - 17:10\n“Avropalı liderlərin ABŞ-ın qitədəki təsirini azaltmağa yönəlik bəyanatları deklorativ xarakter daşıyır”.\nBu fikirləri Yenicag.az-a açıqlamasında Fransa prezidenti Emmanuel Makronun Helsinkidə Avropanın gələcəyi ilə bağlı verdiyi bəyanatı şərh edən politoloq Elxan Şahinoğlu deyib.\nSkandinaviya ölkələrinə səfər edən Fransa prezidenti Emmanuel Makron əvvəl Danimarkanın paytaxtı Kopenhagendə, daha sonra isə Finlandiyanın paytaxtı Helsinkidə ABŞ-ın “köhnə dünya” üzərində hegemonluğuna son qoyulmasının vacibliyini bəyan edib. Makron Vaşinqtonun Avropaya təsirini minimuma endirmək üçün Rusiya və Türkiyə ilə strateji əlaqələrin vacibliyindən danışıb:\n“Avropa İttifaqının Türkiyə, o cümlədən Rusiya ilə strateji əlaqələr qurması bizim maraqlarımıza uyğundur. Bu, uzaq perspektivdə sabitliyi bərqərar edəcək və bizi daha da gücləndirəcək. Avropa İttifaqının təhlükəsizliyini təmin etmək üçün əməkdaşlığı sadəcə, ABŞ-la məhdudlaşdırmaq olmaz”.\nFransa prezidenti daha sonra Avropa İttifaqının yalnız siyasi-iqtisadi deyil, həm də hərbi birliyə çevrilməsinin vacibliyini söyləyib. Makronun bu fikirləri Avropa İttifaqının aparıcı ölkələrindən biri olan Fransa liderinin NATO-nun əhəmiyyətini şübhə altına almaq cəhdi kimi də qiymətləndirilir. Ancaq Makronun kifayət qədər açıq mətnlə dilə gətirdiyi bu fikirlərin reallıq dərəcəsi nə qədər yüksəkdir?\nBu barədə Yenicag.az-a danışan politoloq Elxan Şahinoğlunun fikrincə, Makronun qeyd olunan bəyanatlarındakı niyyətin həyata keçirilməsi imkansız görünür:\n“Əlbəttə, Avropalı siyasətçilərin son həftələrdə ABŞ əleyhinə səsləndirdikləri fikirlər intensivləşib və xeyli kəskinləşib. Bu baxımdan, Emmanuel Makronun qeyd olunan bəyanatları da ABŞ-ın artıq əksər ölkələrdə narazılıq doğuran siyasətinə bir reaksiya hesab oluna bilər.\nAncaq gəlin, vəziyyətə real baxaq. Hazırda Avropa İttifaqı ABŞ-ın təsirindən çıxmaq gücündədirmi? Birmənalı cavab verilə bilər ki, yox. Məlumdur ki, İkinci Dünya Müharibəsindən sonra Avropanın strukturlaşmasında, inkişafında və təhlükəsizliyinin təmin olunmasında ABŞ-ın müstəsna xidməti var. Bunun nəticəsində isə Avropanın ABŞ-dan böyük asılılığı yaranıb. Bütün bu məqamlar hazırda Avropa İttifaqının ABŞ-dan və NATO-dan uzaqlaşaraq, Rusiya və Türkiyə ilə yaxınlaşmasını mümkünsüz edir.\nBildiyiniz kimi, Makron Türkiyənin Avropa İttifaqına üzvlüyünün əleyhinədir. Sual yaranır, əgər Türkiyə ilə strateji əlaqələrə bu qədər dəyər verirsizsə, niyə onun Avropa İttifaqına daxil olmasına imkan vermirsiz? Bu tip suallara cavab tapılmalıdır. Eyni zamanda, ABŞ-dan ciddi asılılığın davam etdiyi şəraitdə NATO-nun üzvü olan Avropa dövlətlərinin Rusiya ilə yaxınlaşması real olmadığı qədər, Amerikanın təsirindən çıxmaq da asan deyil.\nBəli, prezident Donald Tramp sərt tənqid olunası xeyli addımlar atıb. Ancaq o Avropa ölkələri liderlərinə deyəndə ki, biz NATO-nun xərclərini qarşılayaraq sizin təhlükəsizliyinizi təmin edirik, siz isə Rusiyadan qaz alaraq onu gücləndirirsiz, haqlı idi.\nÜmumiyyətlə, hər kəs görür ki, Tramp yaxın və uzaq ölkələrlə, müttəfiqlərlə və rəqiblərlə problemlər yaradan siyasət yürüdür. Ancaq unutmayaq, Tramp əbədi prezident olmayacaq ki… Bu siyasətin də sonu gələcək və vəziyyət əvvəlki məcrasına qayıdacaq”.


İran hansı halda nüvə sazişi danışıqlarının dayandırılacağını AÇIQLADI - HAQLI.AZ\nEv SİYASƏT İran hansı halda nüvə sazişi danışıqlarının dayandırılacağını AÇIQLADI\nNüvə sazişi barədə danışıqlar qeyri-konstruktiv istiqamətdə gedərsə, rəsmi Tehran bu prosesi dayandıra bilər.\nKAİM.az-ın məlumatına görə, bu sözləri İran xarici işlər nazirinin müavini Abbas Araqçi deyib.\n“Danışıqlar gözlədiyimiz kimi konstruktiv istiqamətdə gedərsə, bizim tərəfimiz prosesi davam etdirəcək. Əgər əksi olarsa, biz danışıqları dayandıracağıq”, – deyə A.Araqçi bildirib.\nƏvvəlki məqaləRƏZALƏT! 12 yaşlı qızlarını pula satan valideynlər saxlanıldı\nNövbəti məqalədəPROBLEM: Xəstəxanadakı sevinci ilə məşhurlaşan qazi əlillik təyinatından NARAZIDIR


Silahlı Qüvvələrin Qarnizon və Qarovul Xidmətləri Nizamnaməsinə dəyişiklik edilib\nSənübər Qocayeva\t 27 May 2021 16:04\nMilli Məclisin bu gün keçirilən plenar iclasında Azərbaycan Respublikası Silahlı Qüvvələrinin Qarnizon və Qarovul Xidmətləri Nizamnaməsinə dəyişiklik layihəsi III oxunuşda müzakirəyə çıxarılıb.\nYAXT -nin xəbərinə görə, dəyişikliklə Azərbaycan Respublikasının “Vətən Müharibəsi Qəhrəmanı” adı və ya “Azərbaycanın Milli Qəhrəmanı” adı verilmiş, eləcə də Azərbaycan Respublikasının “Zəfər” ordeni, “Qarbağ” ordeni ilə təltif edilmiş həqiqi hərbi xidmətdən ehtiyata və ya istefaya buraxılmış şəxslərin dəfn mərasiminin təşkili və keçirilməsi zamanı hərbi ehtiram göstəriləcək.\n2021-05-26 23:00:12\t 26 May 2021 23:00\nİran İslam Respublikasının Prezidenti Həsən Ruhanidən Azərbaycan Respublikasının Prezidenti İlham Əliyevə təbrik məktubu göndərib.\nYAZTV xəbər verir ki, məktubda deyilir: "Möhtərəm Prezident.\n2021-05-25 22:29:52\t 25 May 2021 22:29\nBununla da Plenum öz işinə yekun vurub. (report az)\nSənübər Qocayeva\t 27 May 2021 13:59\nTürkiyə prezidenti Rəcəb Tayyib Ərdoğan iyunun 15-16-da Azərbaycana səfər edəcək.\nYAXTV bu barədə diplomatik mənbələrə istinadən məlumat verir.\nQeyd olunur ki, R.T.Ərdoğan iyunun 15-də Bakıya gələcək. Növbəti gün onun Şuşaya səfəri planlaşdırılır.\n2021-05-26 19:30:57\t 26 May 2021 19:30\nTürkiyənin xarici işlər naziri Mövlud Çavuşoğlu Azərbaycana gələcək.\nYAZTV xəbər verir ki, bu barədə “Daily Sabah” məlumat yayıb.\nXarici siyasət idarəsinin rəhbəri jurnalistlərə açıqlamasında bildirib ki, mayın 31-də Yunanıstana gedəcək.\nBundan sonra onun Azərbaycana səfəri nəzərdə tutulub. İyunun 12-14-də isə XİN rəhbərinin Brüsselə səfəri planlaşdırılıb.\nPrezidentin köməkçisi COVİD-19 pasportunu paylaşdı - Foto\nSənübər Qocayeva\t 25 May 2021 18:34\nPrezidentin köməkçisi Şahmar Mövsümov şəxsi COVID-19 pasportunun fotosunu paylaşıb.\nYAZTV-nin məlumatına görə, Ş. Mövsümov şəklə bu şərhi verib: “Pandemiyaya qalib gəlməyin və normal həyata mümkün qədər tez qayıtmağın yeganə yolu peyvənddir!”\nQeyd edək ki, bu gün Operativ Qərargahın brifinqində açıqlanan məlumata əsasən, COVİD pasportu olan şəxslər idman-sağlamlıq mərkəzlərindən istifadə edə biləcəklər. COVİD pasportu iki sertifikatdan ibarətdir. Birincisi, peyvəndləşmə sertifikatı, ikincisi isə immunitet (yoluxub sağalmış şəxslər) sertifikatıdır.\nSənübər Qocayeva\t 27 May 2021 13:05\nYAZTV-nin məlumatına görə, bunu Prezident İlham Əliyev mayın 27-də Türkiyə Respublikasının milli təhsil naziri Ziya Selçuku qəbul edərkən deyib.\nSənübər Qocayeva\t 26 May 2021 18:47\n2021-05-25 18:30:05\t 25 May 2021 18:30\nAzərbaycan Respublikası Xarici İşlər Nazirliyinin Mətbuat xidməti idarəsindən verilən məlumata görə, görüş zamanı nazir Azərbaycanın ATƏT ilə əməkdaşlığa önəm verdiyini qeyd edib.\nSənübər Qocayeva\t 27 May 2021 12:37\nİnsanların toplaşdığı və yaxın təmasda olduğu açıq havadakı ictimai yerlərdə maska taxmaq tələbi ləğv edilib\nSənübər Qocayeva\t 26 May 2021 18:22\nAzərbaycanda mayın 31-dən insanların toplaşdığı və yaxın təmasda olduğu açıq havadakı ictimai yerlərdə onlar arasında sosial məsafənin qorunmasının mümkün olmadığı digər hallarda tibbi maska taxmaq tələbi ləğv edilir.\nYAZTV-nin xəbərinə görə, bu barədə Nazirlər Kabinetinin qərarında bildirilib.\nNövbəti plenar iclasın vaxtı bilindi\n2021-05-25 17:30:31\t 25 May 2021 17:30\nMilli Məclisin növbəti plenar iclası mayın 27-də keçiriləcək.\nYAZTV xəbər verir ki, bu barədə spiker Sahibə Qafarova məlumat verib.\nSəhifə 195 dən 363


Səhiyyə sistemində korrupsiya hallarının qarşısının alınması üçün TƏKLİFLƏR » Sedanews.az\nSəhiyyə sistemində korrupsiya hallarının qarşısının alınması üçün TƏKLİFLƏR\n26-04-2021, 11:52 16 dəfə baxılıb\nSəhiyyə sahəsində şəffaflığa yol açan mərkəzləşdirilmiş sistem yaratmaq lazımdır.\nBu barədə Azərbaycanda koronavirus pandemiyası ilə mübarizə üçün ayrılmış – “Yeni klinika”, Fövqəladə Hallar Nazirliyinin modul tipli və digər xəstəxanalarda baş verən hadisələrlə bağlı Azərbaycan Həkimləri İctimai Birliyinin (AHİB) yaydığı məlumatda qeyd edilib.\nAHİB ifşa olunan korrupsiya hallarını, hüquqi təsdiqini taparsa, qətiyyətlə pisləyir və onu dövlətin pandemiya ilə mübarizə siyasətinə zərbə və çarəsiz xəstələrin durumundan sui-istifadə kimi dəyərləndirir:\n“Təşkilat olaraq istintaqın obyektiv, ədalətli aparılmasına ümid edir və onun nəticələrinin ictimaiyyətə açıqlanmasını vacib hesab edirik. Xüsusilə vurğulamaq istərdik ki, bu cür neqativ hallar pandemiya ilə mübarizədə fədakarlıq göstərmiş, dəfələrlə xəstələnmiş, şəhid olmuş yüzlərlə həkimlərimizin təqdirəlayiq əməyinə kölgə sala bilməz”.\nTəşkilat bu cür neqativ halların qarşısının alınması üçün aşağıdakıları vacib hesab edir:\n1. Səhiyyə islahatlarını tezliklə başa çatdırmaq və onun qərb standartlarına yaxınlaşdırmaq;\n2. İcbari tibb sığortanın ölkə boyu tətbiqi prosesini sürətləndirmək və bu sahədə əhalinin maarifləndirmə işlərini intensivləşdirmək, ictimai nəzarəti və şəffaflığı təmin etmək;\n3. Səhiyyədə şəffaflığa yol açan mərkəzləşdirilmiş sistem yaratmaq;\n4. Həkimlərin və tibb işçilərinin, həmçinin tibb kadrları hazırlayan professor-müəllim heyətinin maddi rifahını yaxşılaşdırmaq üçün tədbirlər görmək;\n5. Pandemiya ilə mübarizə səngərində şəhid olmuş həkimlərimizin xatirəsinin əbədiləşdirilməsi üçün onlara şəhid statusu verilməsi məsələsinə baxmaq.


Roza Sevinc-Sevil barede: "Emeyimi dananlar…" - Azadliq Xeber\nRoza Sevinc-Sevil barede: "Emeyimi dananlar…"\nRoza Sevinc-Sevil barədə: "Əməyimi dananlar..."\nMüğənni Roza Zərgərli “Evimin qonaqları” verilişinin qonağı olub. Lent.az-ın məlumatına görə, ifaçıya bir vaxtlar birlikdə çalışdığı Sevil və Sevinc Səfərovalar haqda sual verilib. Roza isə sualı bu cür cavablandırıb: “Bu haqda danışmaq istəmirəm. Mənim o qrupdan əvvəl iki qrupum olub. Sərxanla (Sərxan Kərəmoğlu – red.) 18 ildir dostuq, mənə dəstək olurdu. Vaxtında onun mənə kömək etdiyini söyləməyə də bilərəm. İnsan odur ki, zamanında onun əlindən tutanların əməyini danmasın. Mənim əməyimi dananlardan vaz keçmişəm”.\nQeyd edək ki, “Evimin qonaqları” proqramının aparıcısı Sərxan Kərəmoğludur.


Finalın adı müeyyenleşdi: "Barselona" -"Yuventus" (VİDEO, FOTO) - Azadliq Xeber\nFinalın adı müeyyenleşdi: “Barselona” -“Yuventus” (VİDEO, FOTO)\nÇempionlar Liqasında yarımfinal mərhəlsinə yekun vurulub.\nANS PRESS-in məlumatına görə, bu gecə baş tutan matçda ikinci finalçı müəyyənləşib.\nGecənin yeganə oyununda “Real” “Yuventus”u qəbul edib. Oyun 1:1 hesabı ilə başa çatıb. Beləliklə ilk oyunda 2:1 hesablı qələbə qazanan “Yuventus” finala çıхıb. Turin klubu iyunun 6-da Berlindəki Olimpiya stadionunda keçiriləcək finalda “Barselona” ilə qarşılaşacaq.\nQeyd edək ki, “Yuentus” 12 ildən sonra finala çıхıb. Turin klubu sonuncu dəfə 2003-cü ildə finala çıхmış və penalti seriyasında “Milan”a uduzmuşdu.\nReal (İspaniya) – Yuventus (İtaliya) 1:1\nQollar: Kriştiano Ronaldo, 23-pen – Alvaro Morata, 57.